qundao/data-zh-poetry huggingface dataset:
热
作者：弘历
朝代：清
体裁：古风

仲秋如仲夏，候长向所无。黄云禾穗登，白雪荞花铺。单衣卓午更，嘉荫披风殊。早晚原爽凉，何碍清游娱。似此太如愿，得母心放乎。子舆善言学，曰收一字模。
热
作者：弘历
朝代：清
体裁：古风

关外秋禾胜去年，揽辔沿途为慰悦。山庄近远罨黄云，晶阳迩日更蒸热。固云时燠催西成，当秋炎恐乖素节。纱衣傍午欲换葛，松牖延飔复摇箑。菜畦苣圃胥待润，山冈易燥金曦烈。因思凉雨一湔溉，荞麦作花方似雪。情知万事难兼全，惟冀兼全意方惬。
热
作者：弘历
朝代：清
体裁：七言律诗

出关顿觉峭凉生，既至山庄热转迎。无碍崖边临水坐，有时林下趁风行。爱看荷朵芳菲在，尚听蝉声三两鸣。晚稼今秋尤藉晒，怜民涝后补重耕。
热
作者：弘历
朝代：清
体裁：五言律诗

出口觉凉爽，山庄候转更。单衣仍盛热，十日为连晴。渚际纷鸥浴，林中迟鹿鸣。秋炎未可少，火迫晚田成。
热
作者：弘历
朝代：清
体裁：七言律诗

出口迫来迎面凉，连朝热已驻山庄。未嫌无定暄寒变，却喜能催禾黍黄。树有佳阴原趁爽，卉多馀艳亦称芳。旧题新咏年年益，识我祈农一意长。
热
作者：弘历
朝代：清
体裁：古风

初至山庄得阵�，渥润三寸已不啻。其后雷雨纵间作，旋落旋晴日三四。塞外春夏之交旱，小沾究仍欠优暨。侵寻弗雨又过旬，竟觉炎敲腾暵势。禾黍虽已拔苗齐，五日不雨将萎地。近京畿南屡报泽，远泽安能为近济。适来适值为民忧，斯吾责岂他人事。
热
作者：弘历
朝代：清
体裁：古风

十日前关内，徬徨畏炎熇。蒸云惧为霖，更虑暍舆仆。五日前关外，晓寒峭岩谷。长此将早霜，禾黍尚芃绿。即今晴已定，况复驻灵囿。转燠审无妨，晶阳喜高暴。絮衣脱换纱，丛樾爽风逐。今秋已过闰，情知凉应速。此热实利稼，秀实催嘉谷。灵台非舛测，农扈有厚福。何莫非天赐，为民额手祝。
热
作者：弘历
朝代：清
体裁：七言律诗

十日无云腾烈曦，炎蒸长昼那当之。深轩广厦犹难忍，蔀屋茅檐每切思。虽是黍禾泽已渥，究应雷雨作为宜。拈毫更有含悲处，陡忆常年夏凊时。
热
作者：弘历
朝代：清
体裁：古风

午热殊迫逼，挥扇犹汗流。晶阳不可当，谁云已孟秋。多有望雨意，忘前对霖愁。展转期顺适，人愿实难酬。我虽知此非，为田违无由。究亦同云然，今宵其雨不。
热
作者：弘历
朝代：清
体裁：古风

去年腊既望，已立今岁春。所以节候早，消息推畴人。清和月之杪，如仲夏首旬。迩来适未雨，赤日辗朱轮。炎熇不可当，纵风热郁湮。御园清凉境，广厦挥汗频。惓彼畎亩间，炙背方耕耘。黍禾苗已茁，牟麦穗正振。何当山出云，一雨万事訚。
热
作者：弘历
朝代：清
体裁：古风

四山气蒸溽，湿热殊常炽。虽云避暑庄，暑乃无可避。斯处尚如斯，关内倍蓰计。大安奉以来，夏凊养实遂。禾黍更宜晹，助长已结穗。所喜信在兹，所愿那全备。树阴风偶过，自有凉爽致。原未孤其名，是地诚福地。
热
作者：弘历
朝代：清
体裁：古风

四序各行令，夏日讵可无。迩日炎特剧，广厦犹烦吾。念彼穷檐民，力作挥汗珠。趁伏种荞菜，更虑稚苗枯。因之为望雨，云兴其雨乎。
热
作者：弘历
朝代：清
体裁：古风

土润溽暑时，晴蒸即觉热。山田赖有此，苗怒长穗结。早晚仍爽凉，斯则塞景别。于人于稼穑，两利无乖节。地是圣人贻，恩实天公设。对时育万物，勉敬始终彻。
热
作者：弘历
朝代：清
体裁：古风

塞外宜爽凉，翻觉热如许。其中有权衡，明朝当处暑。炎官设孤注，婪尾力一努。固知届秋后，长此安容睹。独是蒸山云，夜来虑作雨。
热
作者：弘历
朝代：清
体裁：五言律诗

塞景浑无定，午暄晓暮凉。甫欣过岭背，便觉畏曦光。看树全馀绿，驰莎半染黄。今年刍牧好，共喜未沾霜。
热
作者：弘历
朝代：清
体裁：古风

处暑节已过，暑气尚尔盛。此地称清凉，郁陶势偏竞。宜稼固云佳，蒸云斯为病。洼田涨甫消，沟涂泥犹泞。对时祗祝晴，忧民吾本性。
热
作者：弘历
朝代：清
体裁：古风

夏德信于暑，炎热讵可无。土溽气益蒸，曦烈威特殊。广厦深眈眈，犹觉熇切肤。嗟彼夏畦人，曝背耘正劬。思艰刻廑彼，协序时凛吾。无遑披遗篇，高谈学陈谟。
热
作者：弘历
朝代：清
体裁：七言绝句

夏德在暑热其宜，炎威卓午朱明披。金行明日立秋节，纵复郁熇知几时。
热
作者：弘历
朝代：清
体裁：古风

夏热而冬寒，天地自然理。山庄虽胜境，夫岂能违此。而有所独者，早晚爽无比。原田芃禾黍，溽蒸长养恃。热亦不可无，炎歊今日炽。然居嘉荫下，风来本凉美。避暑暑嫩而，消夏夏长矣。白傅图心静，我则以书史。
热
作者：弘历
朝代：清
体裁：七言律诗

夜雨谓消暑炎净，雨而弗透溽翻蒸。秋阳暴处歊犹烈，云气升时散不凝。稼穑固欣长如助，闾阎却虑暍其增。盼风望澍驱㬈酷，调幕无能益业兢。
热
作者：弘历
朝代：清
体裁：古风

大岭界南北，南暄北实凉。千古理不易，然斯言其常。今朝出古北，午热腾炎旸。转觉酷关内，兹理殊难详。寻思亦有由，时方九夏长。昨近关内雨，岩飔爽自偿。雨晴曝烈曦，致歊候所当。初非凉与暄，倒施南北方。试问后行者，热应较此彊。却喜驻跸早，人息马䣃缰。行宫更深静，延爽味缥缃。南荣来薰风，解阜怀明良。
热
作者：弘历
朝代：清
体裁：古风

大雨觉过优，朱明幸快霁。继以连日暴，赫曦势颇炽。多稼固宜暄，耘者苦炙背。而况城市嚣，避暑应无计。乃知鲜全美，安得咸满意。林园足清凉，郁熇尚犹厉。念彼瘅暍人，切切愁不置。德信纵炎官，政平谁酷吏。晚来爽风奏，金行消息至。协时諴万民，触绪敬吾事。
热
作者：弘历
朝代：清
体裁：五言律诗

婪暑今年剧，溽蒸可奈何。顿思凉雨洗，安得爽风过。窃怨廑穷屋，略欣利晚禾。情知秋气入，孤注想无多。
热
作者：弘历
朝代：清
体裁：古风

孟秋值小建，月季临于九。热似不可当，婪尾气如灸。酷烈较夏盛，此义人知否。稼穑多报稔，穗结时合久。粒坚气充满，农谚听熟有。何必嫌炎蒸，一瞬光阴偶。八徵绎箕畴，曰豫亦诫守。
热
作者：弘历
朝代：清
体裁：古风

孟秋月过望，祝融御早旋。况度处暑节，残暑应已蠲。迩日热稍剧，转觉苦歊烦。炎官恣婪尾，白帝疑无权。轻风纵送爽，赤日势正晅。亦知匪久长，有如深春寒。时令苟不协，孜孜心鲜安。或谓借郁蒸，坚好益大田。今秋兆已佳，宜旸穫倍焉。或谓当秋热，恐有疾病人。已嫌意靡适，更听言两端。至理契中庸，因悟为君难。
热
作者：弘历
朝代：清
体裁：古风

寒暄悉天运，阙一岂其可。德暑固惟时，恒旸兹亦颇。蒸炎日以烈，酿雨每不果。燮调增抱惭，问旦难安坐。水官晏眠波，祝融怒焮火。清禁尚畏熇，况复穷檐那。眷言顾朱昊，胡宁矜惠我。
热
作者：弘历
朝代：清
体裁：古风

寒暑皆天运，惟其时则宜。麦秋梅雨候，羲轮回驭迟。数日气郁蒸，祝融职其司。乘凉古柏阴，俯泚流泉涯。触石生灵云，拂树动轻飔。夜雨复将零，飒爽明朝披。
热
作者：弘历
朝代：清
体裁：古风

寒暑运四序，夏炎讵可无。今岁酷炎迟，其因雨时乎。不雨五六日，顿觉歊蒸殊。扇薰郁巽女，游光勃阳乌。二麦既穫定，大田绿云铺。雨弗雨皆可，略得心閒吾。以言湔溽热，莫若频沾濡。
热
作者：弘历
朝代：清
体裁：古风

寒暑运四时，夏炎庸可少。三日未作雨，赫腾朱日皦。土润歊益蒸，微风静林表。筹农实觉宜，助长期万宝。抚民廑宛暍，宁无怨咨抱。傍晚山吐云，复雨诚复好。一洗郁陶威，书史暇探讨。
热
作者：弘历
朝代：清
体裁：古风

将谓已立秋，纵热不致甚。讵知婪尾炎，其力越勤恁。阴雨来无时，湿气郁漉渗。晴霁放阳光，蒸溽酷更审。岂无广厦庨，尚弗安衾枕。念彼茅檐间，民艰益廑朕。
热
作者：弘历
朝代：清
体裁：七言律诗

屈指三朝节届金，迫来炎暑转相寻。知无多日为婪尾，微有清风祗茂林。颇觉山田雨方好，更思京国热难禁。协时祈穑均予事，何处能忘乾惕心。
热
作者：弘历
朝代：清
体裁：古风

山庄名避暑，本自多爽凉。迩来户口滋，烟火盛倍常。以是每致热，而热却非长。刀耕火种者，况已遍岩冈。颇藉日为暄，郁蒸乃致穰。是热宁可无，对时农务详。林下披飒风，亦每炎歊忘。
热
作者：弘历
朝代：清
体裁：古风

山庄称避暑，亦复有热时。赫曦惟觉熇，幸有嘉荫披。散步于林下，飒尔含凉飔。因思扈从人，岂能同若斯。又思农夫耕，曝背更苦其。为是意弗舒，而非厌汗挥。既观新秧长，助喜旸烜宜。静念难兼全，苦喜胥忘之。
热
作者：弘历
朝代：清
体裁：古风

山庄避暑处，早晚必爽凉。今岁更副名，卓午爽如常。迩日始觉热，应催麦登场。早或御袷纱，午乃换单裳。树阴坐飒籁，炎歊原若忘。四山蒸为云，便雨审何妨。
热
作者：弘历
朝代：清
体裁：五言律诗

常曰热蒸雨，热歊雨望孤。濛鸿云略吐，歘熻气随驱。麦已五朝失，禾虞十日无。那能安广厦，深坐益焦吾。
热
作者：弘历
朝代：清
体裁：七言律诗

弗雨三朝曰炙檐，畿南暵久定歊兼。齐西豫北遥廑泽，黄瓦红墙近炽炎。祇有民忧系心所，更无诗兴释眉尖。拟翻四库消烦闷，亥豕频拈反自嫌。
热
作者：弘历
朝代：清
体裁：古风

弗雨又过旬，炎律当夏五。迩日特歊炽，祝融势方鼓。前虽两沾膏，究未盈尺睹。纵云晒麦宜，宁不萎禾黍。广厦尚郁蒸，暵曝廑茅宇。絜矩吾素心，那肯忘人苦。
热
作者：弘历
朝代：清
体裁：古风

弗雨过数朝，朱明爞赫曦。秋后仍末伏，难言十日期。广厦及深林，岂不延凉飔。适已而忘他，违恕我不为。愿一雨涤炎，既复有所思。即当月朔临，成霖虑非宜。进退皆无据，为君难视兹。即今�即晴，两全或庶几。
热
作者：弘历
朝代：清
体裁：五言律诗

德暑方司候，快晴亦阅时。蒸炎信应尔，溽热岂容辞。千亩暄宜稼，三庚静下帷。书林烦且置，默咏聂家诗。
热
作者：弘历
朝代：清
体裁：古风

快晴将逮旬，朱明势腾暑。兴州人烟辏，热亦较前鼓。山庄林木佳，原有风凉所。却虑扈来人，岂尽得广宇。大田纵芃长，曝曦叶微俯。以此虽自爽，念众为之怃。岩云傍午浓，时行庶霈雨。
热
作者：弘历
朝代：清
体裁：七言绝句

挥扇依然白汗漓，披薰无那座频移。细㫋广厦犹如此，安得穷檐不怨咨。
热
作者：弘历
朝代：清
体裁：古风

数日不雨赤曦歊，浮云几片归岫消。惧雨念转为盼雨，人意何尝有定标。山庄避暑未易避，户烟辏集暖气招。郁蒸禾黍正怒长，冈田露重如濡浇。大凡一利具一弊，从人旅舍烦炎熇。岂如广厦据爽垲，茂树下时送凉飙。适已忘众非美德，逭暑摛句当解嘲。
热
作者：弘历
朝代：清
体裁：五言排律

数日增炎剧，烦熇逼榻筵。为霖重入盼，恒燠独求愆。物意思前月，人情畏去年。不能成化蝶，真令厌鸣蝉。晚觉风才爽，朝惊暑复连。清宫犹灼若，茅屋益薰然。乔木无嘉荫，稚禾欲萎田。对时频愓息，安得说逃禅。
热
作者：弘历
朝代：清
体裁：七言绝句

新凉将谓暑全蠲，卓午蒸歊转似煎。始悟明当立秋节，炎官交代理应然。
热
作者：弘历
朝代：清
体裁：五言排律

无暑奚称避，云避则知有。四时运燠寒，热宁可阙否。迩来颇炎蒸，然惟盛午后。夜凉尚披衾，朝爽仍延牖。人或苦烦熇，予惟廑陇亩。助长藉郁暄，禾黍芃冈阜。一雨当更佳，片云已羃嵝。
热
作者：弘历
朝代：清
体裁：五言律诗

明当立秋节，暑气迫蒸冲。婪尾应斯甚，需头答弗慵。暇惟寻茂树，风亦落高峰。念我军和将，冒炎正�凶。
热
作者：弘历
朝代：清
体裁：五言律诗

明日立秋节，今朝溽暑披。炎官设孤注，酷吏察为谁。那便辞班扇，还当下董帷。情知不多子，曦影渐西驰。
热
作者：弘历
朝代：清
体裁：古风

昔余䆒元理，心地足清凉。朱明任歊蒸，一室如禅房。兹余廑民瘼，视民恒如伤。时维暑雨候，怨咨岂能忘。炎气当亭午，盾日方炽昌。念彼陇亩间，曝背正耘秧。茅檐蚕事急，经纬忙吴娘。蕴隆非所惮，勤劬实可臧。岂无九重居，广厦帘垂湘。冰盘与雪簟，潋滟翻寒光。展转苦烦热，心在黔黎旁。日夕思其艰，怵惕不敢康。安能物外游，逍遥学蒙庄。
热
作者：弘历
朝代：清
体裁：古风

昨近忽作凉，塞外固如是。长此竟安穷，今朝复热矣。热乃宜山田，黄云熟穗始。天地生物心，相土气机委。而人意无定，逐境为戚喜。安能克已私，坦然顺化理。
热
作者：弘历
朝代：清
体裁：古风

暑信夏之德，不热曷其可。惟是廑怨咨，协时责在我。及雨又将旬，赤日烈如火。泽虽沾未优，踊惧炎风簸。冰鉴宁独凉，笋席那安坐。霮䨴望云兴，作解庶滂沱。
热
作者：弘历
朝代：清
体裁：古风

暮春及首夏，雨岂不屡次。躗言祗三寸，沾足实则未。大田虽已种，麦苗方结穗。优渥逮其根，乃得饱满致。迩来顿炎歊，烈日腾如炽。园林既清凉，轩斋复深邃。热犹弗可当，穷檐那可避。展辗思民艰，怵惕廑农事。蒸云或作霖，翘首颙天赐。
热
作者：弘历
朝代：清
体裁：古风

朱明迟度丹霄上，万籁无声静棼响。暑气生侵玳瑁床，凉飔不到文罗幌。砌裂苔纹破篆痕，户饶梅润湿柱磉。生憎蝉嘒聒耳烦，况复鸠鸣悬念想。岂无沉李与浮瓜，林园坐�层轩敞。念彼公田待泽久，耕犁未举将生莽。笠底老农畏赫曦，冰壶那忍独延爽。吁嗟又复夏云半，宵瞻云汉徒首仰。侧闻上苍心好生，解泽讵久迟长养。扶桑涌现火轮红，夜以继日劳怅怏。锦样三春忽忽过，炎炎永昼薰风荡。何能习静学禅师，丈室安心息纷攘。
热
作者：弘历
朝代：清
体裁：古风

朱明鼓馀烈，晶阳凑午晴。虚帘捲湖山，残暑来轩楹。挥扇延爽籁，味道遣逸情。分寸阴足惜，谩苦炎歊蒸。
热
作者：弘历
朝代：清
体裁：古风

江国晴后热，语传农谚详。亦如北地秋，一雨一番凉。霁旸蒸水气，非炎暖异常。季春似仲夏，欲换袷衣裳。麦苗乍吐穗，菜花铺地黄。润薰桑叶肥，蚕事率已忙。对时协民工，不觉川路长。
热
作者：弘历
朝代：清
体裁：古风

清和方上旬，祫衣尚嫌凉。过望数日间，酷热顿葛裳。凉谓夏临缓，热云夏来忙。芒种五月节，其实十六当。炎炽固为宜，不常中之常。人情多所憾，率鲜安分偿。我虽知是理，筹农仍蜀望。三春膏泽沾，满冀二麦穰。弗雨过半月，虑旱心徬徨。即曰晒麦宜，禾黍才吐秧。弱植根未固，歊蒸能无伤。烦绪触怀吟，不觉言之长。
热
作者：弘历
朝代：清
体裁：五言律诗

清河未改候，骤觉暑风吹。入夜占云合，连朝待雨滋。田功纵无碍，节令恐非宜。屈指一年内，宽心得几时。
热
作者：弘历
朝代：清
体裁：古风

渥雨既优沾，骄阳复腾照。高低莫不溽，蒸热有必效。谁云避暑处，酷暑翻觉暴。盖因人烟辏，闾阎益增闹。风气自转暄，岂仍昔塞徼。垦辟况滋多，禾黍遍阪峤。炎润胥资藉，助长西成报。此热宁可少，心静欣农要。
热
作者：弘历
朝代：清
体裁：古风

炎官行时令，合遍四天下。岂于山庄中，朱明乃独舍。耕垦日以广，长遂资乎夏。迩日颇剧热，伏中所宜者。樾荫风有爽，广厦歊无惹。避暑处固多，纨扇偶亦把。层峰出大云，情知蒸雨洒。
热
作者：弘历
朝代：清
体裁：古风

烦暑羁赤宇，炎蒸薄广殿。微风不荡暄，梅润花砖面。晚蝉争噪树，景迹越妒扇。盈虚固其理，消息转因见。人多逭暑情，而我生馀恋。刹刹彼所云，堂堂此如箭。赤帝岂无意，想为催人饯。
热
作者：弘历
朝代：清
体裁：古风

热亦岂可无，长养资炎暑。而心切切者，恐复蒸为雨。山田既透润，畿南逮数府。兹乃望时旸，或可秋成睹。惧热非为已，斯实避暑所。
热
作者：弘历
朝代：清
体裁：七言律诗

甘膏刚喜被公田，近觉骄阳势渐宣。赤帝炎风毋乃过，兆方好雨总稀连。曾何十日心舒也，所务三时理固然。少读子车今拟易，迄无后乐祗忧先。
热
作者：弘历
朝代：清
体裁：古风

白帝司初令，祝融恋馀景。三庚有婪尾，赤目腾煜炯。梅润生柱础，炎飔荡露井。翻觉九夏寒，谁信履霜冷。踌躇验消息，妙契忘言境。全水乃不湿，是山岂见岭。逭暑在暑中，安用逃禅静。
热
作者：弘历
朝代：清
体裁：古风

祝融扇暄飙，号屏辑时泽。解作将半月，继沛悬望亟。或云五月旱，俗谚利收麦。麦已失丰秋，甘膏尚可惜。禾黍正抽苗，汜濩资沾尺。延伫劳坐起，烦歊侵几席。林苑有如此，闾阎越逼窄。两月三愁旱，今番较尤剧。调剂无良方，咄咄复奚益。
热
作者：弘历
朝代：清
体裁：古风

祝融馀景逼，蒸熇煽炎威。仰视浮云敛，朱鸟腾晶辉。大地既沮□，溽暑兹其时。燠亦岂可无，所虑云复滋。傍晚转净散，几缕明霞披。忧怀始少间，额手感无私。此后倘宜旸，西成庶可期。忧喜总因民，匪为一已谋。视民廑如伤，文王实我师。
热
作者：弘历
朝代：清
体裁：古风

秋热今年长，处暑暑未退。设以过闰计，七月应近晦。于何尚炎燠，此理殊可会。种迟苗芃茁，西成庶企届。郁蒸乃秀实，斯热天庥大。惟是恐致霖，下隰虞为害。况值秋狝时，适将临玉塞。仆从岂无劳，白汗挥行迈。顿凉我所惧，恐致九仞败。热亦我所愿，独虑滋霮䨴。行旅及低田，雨实不堪再。展转难为情，谁知巡幸快。
热
作者：弘历
朝代：清
体裁：古风

虽过立秋节，仍是三庚里。热实在三伏，语俗而有理。迩日颇炎敲，却纱仍葛矣。塞外风景然，不恒之恒耳。人纵厌郁蒸，田功益资美。秋阳以暴之，实粒登场迩。更合众心者，启程改期喜。
热
作者：弘历
朝代：清
体裁：五言律诗

赤夏宁辞热，山田亦藉暄。觉炎惟午刻，延爽有风轩。习静古堪汲，敕几今并论。楚荆去酷吏，冤狱与平反。
热
作者：弘历
朝代：清
体裁：古风

连日趁爽行，驻跸午微热。今朝莅山庄，午热势颇烈。对时暑方盛，炎郁实应节。辎重况至止，如归邸舍列。林轩更庨豁，纳凉冰簟洁。而我有弗怡，所虑蒸雨瞥。大安犹在道，坦行斯豫悦。不雨乃益佳，农功固无缺。
热
作者：弘历
朝代：清
体裁：五言律诗

连朝晴日烈，永昼炽炎歊。固识农田好，微廑征路遥。玉壶贮冰洁，金凤静风飘。消暑溪斋暇，勤筹六幕调。
热
作者：弘历
朝代：清
体裁：五言律诗

迩日朱明盛，深居已觉炎。麦秋催报熟，禾雨略思沾。爱静不开牖，防歊慢捲帘。芸篇最消暑，晰理契心潜。
热
作者：弘历
朝代：清
体裁：古风

逢闰立秋迟，秋月仍炎热。旦夕气暂爽，亭午曦偏烈。法宫深九重，涂阁清以洁。几席适起居，书史供怡悦。犹然苦烦嚣，白屋矩可絜。曰豫垂深戒，惟艰仰往哲。
热
作者：弘历
朝代：清
体裁：五言律诗

避暑应无暑，却原有热时。夏田正资长，山雨乃稀滋。以此炎蒸酷，亟思霈澍施。疏轩爽弗碍，闹市恐难支。
热
作者：弘历
朝代：清
体裁：五言律诗

避暑翻欣暑，山田热乃宜。宁惟图已豫，常此验农期。节候随人转，民艰到处思。炎歊虽觉酷，风过有凉时。
热
作者：弘历
朝代：清
体裁：古风

雨后喜时晴，暄润惬人心。禾黍如助长，吐穗蔚森森。虽有清风来，而当朱夏临。广厦觉炎蒸，闾阎益难禁。岂不忆山庄，避暑暑弗侵。既虑多劳思，更恐弛敬钦。协纪顺天时，解愠缅虞琴。即看日上阶，何以惜流阴。
热
作者：弘历
朝代：清
体裁：古风

雨后土溽润，湿气蒸为暑。虽无铄流威，颇惮温渍苦。冰盘纵却炎，清宴遑宁处。况当甫霈沾，趁时农功举。嗟我三农夫，曝背真勤楚。更念黍与稷，稚苗才出土。畅达藉暑催，亦赖洒凉雨。早晚幸可期，霉生看柱础。
热
作者：弘历
朝代：清
体裁：古风

雨旸燠寒风，阙其一不可。天然次第间，轻重晰如左。雨旸近来叙，况未西流火。热亦令所职，郁陶理则那。霉润逼花砖，蕴隆灼青琐。畏景慢閒行，习静惟独坐。翻书古井汲，学字纯绵裹。曝背耘者流，雨汗勤不惰。驱愁斯觉喜，矧在高居我。问其喜为何，农务询来颇。九夏宜炎蒸，乃得坚栗颗。不惟益禾黍，兼逮蔬果蓏。听此觉暑消，爽风来馺娑。即事验庶徵，夕阳嘉樾锁。
热·其一
作者：弘历
朝代：清
体裁：五言律诗

数日金风爽，将云节已更。何来剧炎溽，转觉甚朱明。早稻真宜暴，晚蔬虑过晴。兼全信艰致，可以验人情。
热·其二
作者：弘历
朝代：清
体裁：五言律诗

罗扇藏还展，絺衣叠复披。不妨重一试，了识不多时。蝉噪如相竞，蛩音自觉悲。西师归奏凯，或免冷侵肌。
热二首·其一
作者：弘历
朝代：清
体裁：古风

谷风爽弥月，午炎剧今日。明当祝融归，后劲亦理必。山田况赖晅，恒凉奚秀实。此热不可无，黄云奄观铚。山榛荡轻籁，行宫清且谧。对时思化机，即境契彝秩。地限诚有权，天行终不失。
热二首·其二
作者：弘历
朝代：清
体裁：古风

农稼资蒸溽，行旅畏炎歊。两全诚甚难，思艰寸心劳。炎官信其令，胡不于昨朝。吾宁乏清凉，车马多嚣嚣。南瞻避暑庄，无暑恒逍遥。
热六韵
作者：弘历
朝代：清
体裁：五言排律

西巡迟发驾，长岭幸晴和。一利一弊有，如春如夏何。日熇虞藁麦，地燥未耕禾。武帐犹蒸若，布庐那奈他。值兹愧调燮，益切冀滂沱。问恐逢凉者，此炎独喜么。
热河初建城隍庙拈香瞻礼八韵
作者：弘历
朝代：清
体裁：七言排律

八蜡分明纪水庸，谓由唐始见犹壅。兴州久矣民人聚，新庙于焉鉴飨供。佐帝佑氓宜有祀，禦灾钖祉愿无封。燕公椒奠曾摅悃，洪武泥涂或不恭。避暑石城皇祖建，广仁云岭圣慈从。昭灵助顺万年赖，荐礼申诚此日逢。猛兽毒虫消百戾，春祈秋报走三农。七言用代丰碑泐，土吏钦哉奉秩宗。
热河启跸之作
作者：弘历
朝代：清
体裁：七言律诗

大狝乘秋贵及时，朝来清跸启云逵。一天霁景浮轻爽，几曲寒流溯远涯。龙塞风光看迤逦，鸡翘仪卫发葳蕤。仙庄漫惜馀吟兴，归辔寻题讵是迟。
热河启跸幸木兰之作
作者：弘历
朝代：清
体裁：七言律诗

数日山庄庆典循，木兰时届鹿甡甡。櫜鞬早候一千骑，村落都看三百囷。向北添衣凉益峭，自西驰牍喜犹频。今年秋狝增佳话，曰有条枝执靮人。
热河启跸幸木兰作
作者：弘历
朝代：清
体裁：七言律诗

山庄留驻俟桥支，鹿候秋分难再迟。几缕云徂澄碧落，数湾涨退露苍涯。旧围喀喇沁辽待，新附乌梁海并随。示度颁恩均有事，此行宁祗为游嬉。
热河启跸幸木兰作
作者：弘历
朝代：清
体裁：七言律诗

庆典今年举帝京，秋蒐因致缓登程。祗教仙苑一朝驻，消得清诗廿首成。新附群蕃道旁送，远来诸部马前迎。可知游豫无非事，侯度怀柔永廑情。
热河启跸幸木兰作
作者：弘历
朝代：清
体裁：五言律诗

秋蒐虽例事，启跸又从新。桂节才方过，鸾旗此重陈。鹿音遥接待，马意近精神。且复觇心愿，村村纳稼巡。
热河启跸幸木兰行围之作
作者：弘历
朝代：清
体裁：七言律诗

有方必告敬询安，綪茷旃旌指木兰。宿雨汎尘途不泞，晓云漏日气非寒。问程已熟行来近，纳稼逢饶志为宽。适报远人归顺至，朝家蒐典俾同观。
热河启跸幸木兰行围之作
作者：弘历
朝代：清
体裁：七言律诗

节过启程依例常，平明清跸发仙庄。或舆或马遵慈训，多黍多稌阅岁穰。野郭山村经迤逦，旧藩新部扈相将。诘戎义以行围寓，家法聪听百世长。
热河启跸往木兰作
作者：弘历
朝代：清
体裁：七言律诗

雨过沙溪潦水收，川原铚艾喜迎眸。兴飞捺钵初排驾，愿惬瓯窭幸满篝。守吏分疆递来接，村民生计自为谋。轻于什一山田赋，莫慢催科事苦求。
热河启跸木兰行围之作
作者：弘历
朝代：清
体裁：七言律诗

中秋节过启蒐程，祖制昭垂奕叶明。肯以长年有所倦，亦惟励已不渝诚。乍惊两岁倥偬阅，益切诸藩爱戴情。回望难堪追忆处，几曾清晓问安行。
热河启跸木兰行围之作
作者：弘历
朝代：清
体裁：七言律诗

尊养去年例万年，兴居晨谒启行旃。慈云南望一心恋，爽气北迎众意便。落涨本微涉塞水，获收逾半阅山田。远臣西北翩联至，示度怀遐讵偶然。
热河启跸木兰行围之作
作者：弘历
朝代：清
体裁：七言律诗

山庄行庆中秋度，呦鹿鸣时可重迟。野水寒滩循迤逦，旧藩新附尽追随。几重塞树含霜色，一缕村烟起晓炊。更有予心诚慰处，告成多稼幸如茨。
热河启跸木兰行围之作
作者：弘历
朝代：清
体裁：七言律诗

武功文德并宜昭，谟烈钦承自圣尧。撰吉行旌指北塞，询安寝閤谒东朝。狝蒐节合仲秋月，往返期惟廿二朝。丙夜红旗仍问捷，几曾行幄得逍遥。
热河启跸木兰行围之作
作者：弘历
朝代：清
体裁：七言律诗

甫过月节发天闲，例寓诘怀未可删。千百年承垂家法，廿馀日契阔慈颜。勤思无逸欣马御，历揽有收慰穑艰。里祇由旬驻犹早，掞辞纪事趁几閒。
热河启跸还京之作
作者：弘历
朝代：清
体裁：七言律诗

岩馆云庄旬月稽，顺时行庆每折折。新徕旧附沾恩遍，后舞前歌振旅齐。列巘诗情寄馀兴，小春鞭影促归蹄。仆人单冷还堪廑，野渡驱车有冻澌。
热河启跸还京即事
作者：弘历
朝代：清
体裁：七言律诗

习武柔遐以次行，骖驔六御启归程。云庄慢自留清恋，麦坂旋因阅宿耕。驼�每嫌野渡冷，马臕还趁暖曦晴。观光率可从人愿，宛使何妨携入京。
热河启跸驻喀喇河屯行宫作
作者：弘历
朝代：清
体裁：七言律诗

习武柔遐蒇事并，安舆虔奉返神京。两弥月已届严节，三十里而遥吉行。别馆卷阿依旧好，寒林平远入冬清。流澌却虑拿舟冷，兴寄滦阳与目成。
热河回跸至喀喇河屯作
作者：弘历
朝代：清
体裁：七言律诗

出以先驱跸路清，归当后扈奉前行。明知十日趋承近，不尽万龄祈祝诚。回视山庄云岭外，早临滦墅锦林横。错红综绿缘秋暖，露重犹滋麦始萌。
热河回跸至喀喇河屯行宫即事
作者：弘历
朝代：清
体裁：七言律诗

丽正门前送凤舆，候程饶此数朝居。今晨适返六飞矣，四月恰消一瞬如。背指云庄虚拟外，前觇秋野饱收馀。黑城计里由旬近，暖日欣明点笔疏。
热河回銮驻喀喇河屯行宫即景
作者：弘历
朝代：清
体裁：七言律诗

庆典围期胥蒇成，安舆肃奉启归程。行宫卅里驻宜近，筑圃九秋幸报盈。潦尽滦江现洲渚，云生塞宇幻阴晴。倏飞冷雨倏开霁，玉积遥峰一坐横。
热河承德府纪事八韵
作者：弘历
朝代：清
体裁：七言排律

皇祖初名避暑庄，热河数典那云忘。万家烟火昔成聚，千里幅员今辟疆。承德建州癸丑始，丙申升府继先蘉。因之择地立文庙，遂以育贤起学庠。信是百年兴礼乐，欣其比户富农桑。漫猜林本鹿豕薮，试看家增弦诵场。朔定安兴军溯古，丰滦建赤县分傍。抚兹乐利蒙庥者，保泰惟殷敬不遑。
热河文园狮子林成因再仿倪瓒狮子林图贮清閟阁中并叠御园仿狮子林图韵
作者：弘历
朝代：清
体裁：七言律诗

石叠奇峰水引渠，文园题景各分书。依稀茂苑境移彼，一再狮林图仿予。真似望洋叹河伯，祗同嗜古事钞胥。懒迂雅爱参佛偈，如是欲询可是如。
热河示扈跸诸臣
作者：弘历
朝代：清
体裁：七言绝句

秉烛批黄漏点移，岂因游豫废畴咨。当年鹓侣今犹在，应忆仁皇避暑时。
烹雨前茶作
作者：弘历
朝代：清
体裁：七言律诗

谷雨犹赊十日期，贡来雀舌速无迟。寓规兴化进茶表，絜矩田家卖谷诗。文蟹武鱼总依候，今春昨岁偶关思。一弹指顷三千里，龙井山中看摘时。
烹雨前茶有作
作者：弘历
朝代：清
体裁：五言律诗

新茗浙西贡，筠炉烹试尝。那因论火候，足以识春光。芽䟎雨前度，梅依雪后香。可怜聂诗外，增一视民伤。
烹雪叠旧作韵
作者：弘历
朝代：清
体裁：古风

通红兽炭室酿春，积素龙墀云遗屑。石铛聊复煮蒙山，清兴未与当年别。圆瓮贮满镜光明，玉壶一片冰心裂。须臾鱼眼沸宜磁，生花犀液繁于缬。软饱何妨滥越瓯，大烹讵称公鸳列。挑灯即景试吟评，檐间冰柱摐阶坼。我亦因之悟色空，赵州公案犹饶舌。忽忆江南灾馑馀，抚字心劳荒政拙。九重岂宜耽晏安，大君原为斯民设。安能比户免饥寒，三代高风真邈绝。
焙茶坞
作者：弘历
朝代：清
体裁：七言绝句

偶因缀景竹炉设，到便中人烹茗前。却喜蜃窗对筠埭，迎眸每与意悠然。
焙茶坞
作者：弘历
朝代：清
体裁：七言绝句

北地无茶岂藉焙，佳名偶取副清陪。亦看竹鼎烹顾渚，早是南方精制来。
焙茶坞
作者：弘历
朝代：清
体裁：七言绝句

松虬竹凤翠交加，等第个中宜焙茶。缀景不过题偶尔，冷泉亭况亦无差。
焙茶坞
作者：弘历
朝代：清
体裁：七言绝句

焙茶原祇设佳名，贡到雨前早制精。偶憩亦常得其半，竹炉每一试清烹。
焙茶坞
作者：弘历
朝代：清
体裁：七言绝句

生叶还须细火焙，云林诗咏识其艰。安名缀景聊烹茗，依媚民情永念间。
焙茶坞
作者：弘历
朝代：清
体裁：七言绝句

矮屋疏棂祗两楹，竹垆茗碗洒然清。今朝第一泉无藉，恰好收来雪水烹。
焙茶坞
作者：弘历
朝代：清
体裁：七言绝句

石上泉依松下风，竹垆制与惠山同。蔡襄不止工其法，因事还思善纳忠。
焙茶坞
作者：弘历
朝代：清
体裁：七言绝句

竹坞新春偶一来，乘閒便与试茶杯。最欣万个绿琼处，根有深深白雪培。
焙茶坞
作者：弘历
朝代：清
体裁：七言绝句

竹根培雪护阶斜，朴坞萧然号焙茶。灶侧居然坐陆羽，笑兹宜付彼为家。
焙茶坞
作者：弘历
朝代：清
体裁：古风

缦转回廊取势斜，两间朴屋名焙茶。非其时亦擎茶碗，中人例事勤周遮。一盆古梅初放蕊，复有胜屏装綵绮。或云假究不若真，笑指炉瓯奚异此。
焙茶坞
作者：弘历
朝代：清
体裁：七言绝句

茶坞居然可试茶，篾炉瓷铫伴清嘉。竹窗入籁吹梅朵，仿佛龙山引兴赊。
焙茶坞
作者：弘历
朝代：清
体裁：七言绝句

贡来龙井雨前芽，焙法南方精且嘉。荷叶晶晶满擎露，收将耐可瀹新茶。
焙茶坞
作者：弘历
朝代：清
体裁：七言绝句

贡茶无不焙成之，斯坞名惟假藉斯。一盏浮香烹雪水，泠泉亭亦似其时。
焙茶坞
作者：弘历
朝代：清
体裁：七言绝句

野坞临溪竹径斜，选名题额爱清嘉。中人茗碗勤供奉，却是烹茶非焙茶。
焙茶坞
作者：弘历
朝代：清
体裁：七言绝句

雪华收瀹雨前芽，按例勤擎候不差。郊外行来廿馀里，越瓯消渴正资茶。
焙茶坞口号
作者：弘历
朝代：清
体裁：七言绝句

烹瀹中人忙不休，到来早漉雪香浮。擎杯笑固当如是，岂是卢仝陆羽流。
焙茶坞戏题
作者：弘历
朝代：清
体裁：七言绝句

例有竹垆屋里陈，奔忙中使捧擎频。应教笑煞陆鸿渐，似此安称事茗人。
焙茶坞戏题
作者：弘历
朝代：清
体裁：七言绝句

行来小坐正须茶，竹鼎瓷瓯本一家。烹瀹不烦早擎到，嫌他伺候略无差。
焙茶坞戏题
作者：弘历
朝代：清
体裁：六言诗

鸽炭鼎烹雪水，龙团碗瀹春芽。即景谓能供奉，焙茶岂是煎茶。
焦山古鼎歌和沈德潜韵
作者：弘历
朝代：清
体裁：古风

造物精气屯于屯，周宣石鼓此仲昆。二物不共沧桑变，似与姬氏留乾坤。昔步太学抚十列，今来浮玉瞻独存。讵嫌梵呗雁堂寂，饱谙世态龙宫蹲。禹铸九鼎象百物，魑魅魍魉褫神魂。周衰楚乃问轻重，定郏沉泗纷迹痕。何似镌泐传世泽，明标五字无多言。是时风露正澄霁，昨夜丁甲已揩扪。初如天阊辟虎豹，复如地轴巍昆崙。坐令百虑静一旦，瞥见法器当空门。歊云吐景耀光采，沕沕穆穆胚浑浑。底须石鼓合丰剑，千秋宜镇化人园。奸相覆餗何取此，诚哉利足使智昏。韩苏大笔彼兼擅，德潜长歌此独论。从来诗人志磊落，要令一发万气吞。山头时见鸾鹤下，江面静阅羲娥奔。德潜强韵我步元，奚用君门排九阍。
焦山观古鼎作歌再和沈德潜韵
作者：弘历
朝代：清
体裁：古风

焦山初萃羽卫屯，金山西望真弟昆。大江浩浩势莫并，罗刹奚足称抹坤。三度此曾未一驻，顿置自谓非温存。丹徒策马循野路，北固回望犹高蹲。剪流片刻达彼岸，眄影已觉清神魂。重书瘗鹤碑宛在，旧碑仍弆屋漏痕。僧庵镇宝定何是，合属周鼎宁虚言。龙光凤文腾駮荦，古色可睹不可扪。咏事义正王铨部，释文古博程昆崙。后来老沈歌亦好，皆足佳话传空门。忆我辛未喜创遇，长歌曾和元音浑。丁丑壬午姑舍是，见则见矣仍祗园。兹来胜境住信宿，风恬浪静峰黄昏。登临兴毕憩虚室，洪篇险韵从头论。聚星孤屿例尚在，萼山京口迹早吞。沧桑有变鼎不变，永同谯阜延高奔。册令世惠衣锡元，恒看虹彩烛紫阍。
焦木
作者：弘历
朝代：清
体裁：古风

焦木横山阿，秃兀矗馀蘖。青黄曾未施，枝叶已全脱。僵立碍线路，成阴忆丛樾。雨露虽均滋，死灰岂复活。乌鸢不顾栖，鼪鼯时跋躠。何年经六浑，炎官威尚烈。声不中孤琴，色仍作青铁。成质斯有坏，修短何分别。谓云山木寿，庄生殊未达。
照乘珠
作者：弘历
朝代：清
体裁：古风

昔者齐魏田于郊，魏问齐亦有宝否。尔时威王实善对，正言告之曰无有。梁王誇有径寸珠，照车十二乘前后。威王乃曰与王异，有臣四人境兮守。诸侯皆来不为寇，道不拾遗盗避走。是则可以照千里，梁王不怿自觉丑。宝人宝物固不同，贤愚倍蓰奚待剖。径寸之珠世实无，况十枚焉腾妄口。马迁好奇每传讹，韩诗别纪齐宣久。
照夜白歌
作者：弘历
朝代：清
体裁：古风

唐家画马称将军，弟子入室惟韩干。是道所重在传神，亦如三鬣开生面。騕袅乘黄称妙手，驽骀奚足污笔砚。霸常貌取照夜白，干亦有之非疑案。权奇想见自师承，杜老画肉非相讪。惜乎转语未留世，空拟金丹待久炼。择师已不屑陈闳，天闲矩矱多无万。照夜白真照夜白，却似梨花开月殿。温泉曾奉击毬场，骊山每侍临光宴。当时欢乐已萧条，炯戒讵惟标梦幻。披图矫矫见龙性，昂首似忆灵武战。试看受勒不受鞍，妙偈已兼满与半。介倪闉扼岂马能，每对骐驎怀木雁。
照旷亭有会
作者：弘历
朝代：清
体裁：七言绝句

旷斯临水不遮山，上下天光揽结间。对以近仍会以远，廓然方寸照区寰。
熙春园
作者：弘历
朝代：清
体裁：五言律诗

复道过楼门，熙春别一园。韶开新景鬯，岁久古柯存。蠛蠓飞知候，莓苔吐趁暄。每来瞻圣藻，垂训示心源。
熙春园
作者：弘历
朝代：清
体裁：七言律诗

楼门未过四年整，趁暇一游属偶然。石火居诸诚迅矣，化城乾闼可同焉。几曾翰席多时坐，虽有华镫祇昼悬。万物熙春含大造，小民怀保系予鲜。
熙春园观麦
作者：弘历
朝代：清
体裁：古风

复道跨两园，其下通衢穿。宁关偶语察，却为众行便。过即为熙春，俗曰东园惯。于中多隙地，种麦年来遍。藉用验农功，讵止资游玩。春雪及春雨，时盼亦时见。昨近始渥沾，四寸真非谩。麦长虽弗齐，吐穗率已半。行浆颇似壮，拔节差觉健。此后祝再霈，饼饵庶可膳。
熙春堂联
作者：弘历
朝代：清
体裁：联

春色芳菲入图画；化机活泼悟鸢鱼。
燃霞绷观书
作者：弘历
朝代：清
体裁：七言绝句

绷梗涂膏光灿霞，取音译语亦无差。几馀棐几葩经展，大雅公刘缅旧家。
燃霞绷观书因题
作者：弘历
朝代：清
体裁：七言绝句

岂无绛蜡将银烛，爱此荧荧古与稽。刘向传经宁我事，居然天禄照青藜。
燃霞绷观书用旧韵译汉语即糠灯为盛京土物每来即燃之以观书不忘旧也
作者：弘历
朝代：清
体裁：七言绝句

土障葛灯宜此物，陈编枕葄夜堪稽。军书如缅当年治，亦似樵蒸歆配藜。
燕
作者：弘历
朝代：清
体裁：七言绝句

管领风光一剪齐，花边翻掠柳边低。何人却为搴文幌，又得梁头认故泥。
燕丸日作
作者：弘历
朝代：清
体裁：五言律诗

次第看灯火，光阴石火同。忽临燕九日，一例付东风。道观从头述，星桥婪尾烘。闹馀觉静好，香篆袅窗融。
燕丹诗
作者：弘历
朝代：清
体裁：古风

燕丹怨秦政，亡归思报仇。鞠武言不用，纳亡速祸尤。田光荐荆卿，造门供具周。玉盘姬手进，金丸池龟投。既具督亢图，亦函于期头。徐夫人匕首，药淬利吴钩。荆卿顾有待，徘徊且迟留。太子虑改悔，舞阳先遣不。荆卿怒叱言，竖子安足谋。遂发易水上，白日为凛秋。入秦献所奉，愿得比列侯。秦王乃大喜，九宾列旌斿。舞阳早变色，荆卿神优优。图穷匕首见，持揕瞋双眸。袖绝环铜柱，笑骂甘死休。尺八不足恃，七尺介利收。衍水命难全，宁台为荒邱。用人而复疑，偾事徒贻羞。
燕九
作者：弘历
朝代：清
体裁：五言律诗

灯夕度逡巡，仙踪纪此辰。自来传燕九，都为惜华春。节物年增富，风光日又新。堂堂阅驹隙，脉脉感蓍薪。
燕九日
作者：弘历
朝代：清
体裁：七言律诗

载阳迟景荡晴空，雪色冰纹暖渐融。依旧东风来上苑，偶因佳节忆琳宫。流风遗俗追寻处，去岁今年想像中。只有烟花还恋赏，晚来强作耐时红。
燕九日作
作者：弘历
朝代：清
体裁：五言律诗

七日华镫放，例行未可捐。下因同众乐，上以奉高年。虽每流风避，惟殷望雪悬。今宵蒇节事，却喜适清便。
燕九日作
作者：弘历
朝代：清
体裁：七言律诗

七日灯宵一日馀，楼西婪景宴渠胥。缠头群喜瞻天表，挺臂何妨挽月虚。庆节发阳原典故，腾辉吐爓尚龙鱼。新年百务咸亨顺，为是矜矜越凛予。
燕九日作
作者：弘历
朝代：清
体裁：五言律诗

九日依然到，流光灯影间。传名自齐地，留迹尚燕山。月意升霄懒，云容阁雪悭。稍欣节宵过，渐欲就清閒。
燕九日作
作者：弘历
朝代：清
体裁：七言律诗

历历元宵渐度全，西楼惠远炬重燃。今朝例举东山客，大宛谁知北谷仙。玉树尚馀延喜玉，钱家那藉买灯钱。却欣节事酬将罢，明日摛词有静缘。
燕九日作
作者：弘历
朝代：清
体裁：七言律诗

底说踏歌打旋罗，钱王买节亦云过。处机生日传闻久，古观白云聚会多。每值午风傍晚靖，况馀积雪庆时和。收灯诸事诚休吉，祇奈红旗未到何。
燕九日作
作者：弘历
朝代：清
体裁：七言律诗

排日元宵节物凭，倏临燕九隙驹仍。水光已泮绿头鸭，楼影犹悬蓝尾灯。也觉动馀归静好，因知闹不及閒恒。荒唐那问神仙事，二典三谟信可徵。
燕九日作
作者：弘历
朝代：清
体裁：七言律诗

棣通暖律不依韦，雪霁春冰脆汜晖。月过望看光尚朗，灯将收更灿争辉。新词恰当称刘镇，故事何妨说处机。两语分明提治要，抚辰益切慎几微。
燕九日作
作者：弘历
朝代：清
体裁：七言律诗

灯宵七日例难删，亦逮收灯瞥眼间。火树银花一时彻，西瀛北漠各教还。求仙谁复问云观，盼捷予惟望雪山。热闹了知归静寂，欣于风月得清閒。
燕九日作
作者：弘历
朝代：清
体裁：七言律诗

羽客翻然蓬岛鶱，人间生日尚传喧。不过云水留佳话，率与岁时纪丽言。月让鳌山迟有意，雪依冰沼淡无痕。收灯卒未能收得，节景留将示大宛。
燕九日作
作者：弘历
朝代：清
体裁：七言律诗

节事七朝今日收，一弹指顷迅过眸。都称火树银花快，谁识望云思雪愁。祇觉民艰那觉乐，知无仙分故无求。迩来倍有关心者，贼境将临盼捷邮。
燕九日作
作者：弘历
朝代：清
体裁：七言律诗

节事应于燕九收，安穷长此理谈酬。观灯携以为婪尾，被泽胥殷虔叩头。日丽风和众皆悦，云消雪靳我仍愁。历年诗句频翻阅，率遇如斯惕且羞。
燕九日叠旧作韵
作者：弘历
朝代：清
体裁：古风

春归将弥月，风日含和暄。朝来峭寒逼，静憩验所缘。御柳带冰缬，温花敛香妍。槃倒试灯杯，人怜踏月天。乍抚流阴速，幽兴翻洒然。冬杪望三白，踟蹰念每悬。虑彼举趾者，难垦龟纹坚。左近或被雪，稍得愁怀蠲。繄余德诚薄，心窃重祈年。何暇逐风景，揽结崇椒巅。燕九传日下，践兹忽忆前。岧峣云外阁，蜿蜒镜中山。拈毫赓旧韵，如对画图间。长春我曾历，墨胎坐童颜。松栝森翠中，静室殊清便。得句髭每撚，逐胜座屡迁。想彼涂阁下，今朝车马喧。节物从民俗，颇助岁华繁。岂不思还淳，权衡有所难。徘徊屏百营，丁丁漏声传。且浇佛钵花，妙相参优填。邹阳一吹律，青韶归大千。宴坐拟自问，熟识其回旋。
燕九日同蒙古王公回部入觐官及外国陪臣等观灯有作
作者：弘历
朝代：清
体裁：五言律诗

灯事涉张铺，联茵四国俱。报全燕九日，携阅庆丰图。同乐合中外，一家申宴娱。试翻廿二史，似此有乎无。
燕九日奉皇太后观灯火
作者：弘历
朝代：清
体裁：五言排律

燕值邱仙节，灯陈鬲氏墟。火城张大野，綵阁奉安舆。孔雀千屏展，金莲万朵舒。鸾车朝绛阙，龙马负丹书。胜赏真无斁，围观共乐胥。兆民齐祝寿，寿指泰山如。
燕九日小宴廷臣作
作者：弘历
朝代：清
体裁：古风

癸丑甲寅两岁连，文筵继罢识予愆。今年移却上元日，燕九聊因节事传。曰惕曰惭难殚述，修刑修德并增虔。丙辰正朔将归政，袭庆延祥敬吁天。飞云轩壁书今满，岁例惟馀此一谈。朔望分明示以两，剥亏那更继而三。适逢虽曰由日至，无故岂其忘已惭。诗史本来师杜老，获麟绝笔或云堪。
燕九日游瀛台淑清院流杯亭诸胜
作者：弘历
朝代：清
体裁：古风

青阳过月望，谷风习以暄。林鸟有佳音，胜地无俗缘。初正多清暇，禁囿滋韶妍。淑清峦谷幽，一径引壶天。其潭冬不冰，飞泉坠潨然。泉石相激越，齿齿玉在悬。入池原即水，谁信履霜坚。睹兹变幻奇，使我心神蠲。脩禊事尚遥，漫学永和年。虚亭但少憩，坐望孤松巅。短墙接曲堤，冰床犹可前。渡彼琉璃浦，来此蓬莱山。楼阁五云中，鸾鹤三珠间。独爱书室清，补桐我所颜。几席无尘氛，琴书与静便。花棂荡晴晖，坐久觉旋迁。閒听九市中，爆竹馀声喧。岁华惜者谁，皇州景物繁。百年被熙和，因思保泰难。此日燕九日，白云盛事传。邈彼凤城外，车马纷溢填。松月忽入怀，十笏俨大千。物物皆通密，与我相周旋。
燕九日联句
作者：弘历
朝代：清
体裁：七言排律

传柑曾未共摛词，节近收灯雪继施。联句应缘不可阙，开筵复此未云迟。日边令序传燕俗，天际真人忆鍊师。寒浅乍过挑菜候，暖烘未到泮冰时。一堂佳气迎晨发，万里和风入座披。无逸久承天子训，载赓重仰圣人诗。祥光最喜朝霏玉，绮语犹思坐咏狮。早见九宾随玉辇，不妨百戏舞彤墀。珠光宛转之而动，瑶琯参差太簇吹。火里花开金菡萏，壶中光现碧琉璃。城如夜破吴元济，旂盼春搴叶尔奇。拟听捷音喧爆竹，先看宝帖写隃麋。风行解泽乘春令，电扫妖氛净塞陲。宵度昆崙有襄武，春来蓬阆识安期。白云留观犹传古，红杏张灯又睹兹。琼圃馚馡梅吐萼，玉关迢递柳添丝。阳回大地和均展，德布先天惠不遗。温树生花供苑令，畤田丰玉报农司。西山爽豁蓬婆戍，北阙晴开太液池。庆赐遂行歌且舞，土膏其动润而滋。瑞霙补散三冬叶，火树重辉七宝枝。佳景正欣同甲戌，仙源自昔溯钟离。北宗真箓曾登几，东海高风更属谁。弱水三千凌岛屿，铢裳十八从虬螭。鹤归遗迹留华表，龙化奇踪寄葛陂。曲谱瑶台歌宛宛，琴收玉振韵猗猗。长春树拂云千缕，太古坛函月半规。丹灶气蒸虹蜿蜒，琅璈节按凤葳蕤。霞栖回指楼台迥，云卧常思蓑笠翍。宠锡玺书名不以，席虚庭燎夜何其。清心寡欲是伊说，久视长生非我知。惟有祈年意恒切，更思阜物俗还熙。升馨告洁邀天贶，乐岁销兵廑圣思。琪树泛光摇馺娑，玉尘飞屑上罘罳。三三径外山披絮，六六桥边冰漾澌。空际撒盐埋马耳，桁头收翠隐峨眉。银杯逐骑分凹凸，绣剡交畦画罫棋。北里欢娱徵绮陌，天门詄荡敞云逵。鱼龙曼衍真如此，灯月交辉信有之。伫候遨头需嫖姚，尚馀婪尾待波斯。五层圆鹄弯弓射，几队青骢击鞠驰。累洽帝京多胜赏，开韶禁籞迓繁禧。倾心西域来蒲伏，如意东皇令指麾。竹简编从荆楚记，金钱买许越吴支。丰年处处连棚乐，化国人人击壤嬉。剪胜才翻银燕子，踏歌犹唱火蛾儿。星桥剩放金门锁，雪碗重挑翠釜匙。蟾窟分明邀桂父，花幡次第护封姨。上元曲步崔张撰，素浐辞看沈宋随。宴踵荔筵符卜茧，韵拈珠浦竞探骊。春明增录今宵合，泛胜占书五谷宜。节过明朝逮开印，畴咨勤政共孜孜。
燕九日观灯·其一
作者：弘历
朝代：清
体裁：七言律诗

上元馀兴觉犹浓，灯事重陈景物融。日纪邱仙沿俗例，地传毛氏想遗风。继离腾照千村朗，应节纷悬万树红。真胜御园听法曲，讴歌乐处与民同。
燕九日观灯·其二
作者：弘历
朝代：清
体裁：七言律诗

春云酿雪晓来浓，六出难分半就融。更助景光媚佳节，便陈灯火阅民风。垂虹百道连天耀，结燄千葩彻夜红。宴罢肩舆返行殿，青郊盛事昨宵同。
燕九日观灯词·其一
作者：弘历
朝代：清
体裁：七言绝句

玉蕊火蛾纷缬眼，晨睎宵问略纾怀。漫言三五堂堂过，灯夕今来第一佳。
燕九日观灯词·其三
作者：弘历
朝代：清
体裁：七言绝句

绛阙龙衔碧海珠，琼葩银树郁葱扶。夜深蟾魄依然上，还道清妍得未孤。
燕九日观灯词·其二
作者：弘历
朝代：清
体裁：七言绝句

百道虹光驾汉飞，天花更散玉霏霏。绝胜旬九今年好，滕六翩来宴处机。
燕九日观灯词·其四
作者：弘历
朝代：清
体裁：七言绝句

灯燃雪里光偏朗，雪舞灯前态越飘。青女素娥真解事，勾留婪尾艳春宵。
燕九日谩题二绝句·其一
作者：弘历
朝代：清
体裁：七言绝句

西山雪积最高层，雪后风寒亦实应。苑监烟花教罢设，今朝真个是收灯。
燕九日谩题二绝句·其二
作者：弘历
朝代：清
体裁：七言绝句

亟待征南捷报驰，颇无閒绪赏灯嬉。星桥火树停婪节，赢得澄怀坐片时。
燕九日赐随营诸臣及直隶各官食
作者：弘历
朝代：清
体裁：五言律诗

修市行营御，邱仙节日临。度疆留牧伯，扈驾有缨簪。宜与开春宴，因之惬众心。筠冲常预席，食黮拟怀音。
燕九日赵北口行宫观镫火同扈跸诸臣联句
作者：弘历
朝代：清
体裁：七言排律

婪镫燕九犹嘉夜，恰值巡方驻渚宫。搦管联吟堪数典，展軨有诏重宣风。黄图蔼若春圜煦，绣甸佳哉气郁葱。凌沼漾晴凘的的，麦畦含翠茁芃芃。三登留熟欢声洽，六出含精闿泽蒙。祀粥尚沿膏泛白，买镫还续蜡烧红。望延吴越瞻天日，踵继燕齐祝华嵩。凤展九苞扶翠辇，云垂五色护朱栊。高年虑假登楼步，平屋堪娱玩景瞳。养志承欢敢弗黾，乘阳颁庆此云同。燃来莲蕊攒成锦，种得芝田暖欲烘。水镜朗悬层汉上，玉蛾齐绕万花丛。潜蛟室底千丝茧，飞鸟行边百尺虹。著地还腾萦匼匝，曳霄不下挂玲珑。跗呈顷刻瓶罂里，节启葳蕤橐籥中。线掣蜿蜒交列缺，鞭驱霹雳导靊霳。奇踪艳说邱仙伯，诞日兼传越国公。走马击毬城外盛，鶱鸾访箓羽流崇。磻溪逸迹徵时可，崂岭仙源溯大通。方朔偶然游度索，广成竟尔在崆峒。杖龙影已寒池澈，笙鹤声犹夜月胧。丹灶霞栖琼观静，珠幢云拥碧台穹。萃元芸秘香馀篆，太极松蟠盖自笼。庆序京华传览揆，熙韶瀛海缅飞翀。共看赵北冰嬉丽，似递江南春信融。扈跸况随诸伯克，款关久致古筠冲。钱镕普尔新遵范，布贡兜罗旧织絧。不比名王空质子，于今绝域尽抒忠。卖刀已市千头犊，折矢仍韬八札弓。豹尾幸陪知感切，龙文荣缀荷恩洪。湛湑普被天山北，和盎才回渤海东。浓粲笑花蕃且吉，高轰喜爆炽方隆。行时信可同民乐，祈岁端因廑穑功。掩映水村益佳致，訢訚泽国肇绥丰。七真飙辔携钟吕，两淀星桥亘鄚雄。盘鲤献常擎野叟，筱骖舞更迓衢童。焱喷冻藻喧凫鸭，采绚苍葭起雁鸿。响送蹋歌谐鼓枻，光回衔烛彻张罿。渔戙浦远辉晶皛，蟹簖林开炬奕熊。几点微茫粘曲岸，半篝约略照疏篷。西汀火树争辉夕，东壁银轮漫辗空。未可忘言荅韶节，雅宜即景绘熙工。庄生见说鱼知乐，老子尝论道用盅。故事记曾催击钵，新诗继复许连筒。荣叨给札沾优渥，速愧传笺讶遽匆。雪后培滋如霢霂，年前积素尚巃嵷。大田伫见耕人出，万宝从占廪实充。寒勒风条芽拆柳，闰添花信叶馀桐。烟收此夕消金燄，路指明朝策玉骢。排当前涂宣命罢，即斯已觉欿吾衷。
燕九灯词·其一
作者：弘历
朝代：清
体裁：七言绝句

晚来风定紫澜轻，花更光辉炬更明。何必仙家徵故事，夜珠宫殿总瑶京。
燕九灯词·其一
作者：弘历
朝代：清
体裁：七言绝句

青郊灯夕乐同民，绞缚烟花德水滨。故事可知传燕九，地行仙本是齐人。
燕九灯词·其三
作者：弘历
朝代：清
体裁：七言绝句

来使昔年叨宴赉，降汗今日侍威仪。灯前举似钱王事，惟道知恩馀不知。
燕九灯词·其三
作者：弘历
朝代：清
体裁：七言绝句

琉璃界道光明土，转法如来号宝灯。鹤燄蚖膏辉玉树，肖翘蠕动上金绳。
燕九灯词·其二
作者：弘历
朝代：清
体裁：七言绝句

烟中翔凤鸣为管，空里飞鱼色作金。一曲升平万民庆，百年休息此林林。
燕九灯词·其二
作者：弘历
朝代：清
体裁：七言绝句

试灯已过踏灯阑，瞥眼流阴正好看。欲向法光轮转处，不迁识取月轮团。
燕九灯词·其四
作者：弘历
朝代：清
体裁：七言绝句

绛蜡干枝齐灿烂，火蛾万点迥飘萧。玉轮也觉迟迟辗，婪尾风光是此宵。
燕九灯词·其四
作者：弘历
朝代：清
体裁：七言绝句

翠匾明毬殊靃靡，绫装珠缀互飘萧。姮娥底事飞轮早，婪尾春檠是此宵。
燕九灯词四首·其一
作者：弘历
朝代：清
体裁：七言绝句

风定寥天夕色曛，春灯大野共民欣。新词耐可吟龙雒，故事那须徵白云。
燕九灯词四首·其三
作者：弘历
朝代：清
体裁：七言绝句

植瓜种树须臾速，度索悬橦巧创奇。比似前巡真厚幸，军书丙夜罢畴咨。
燕九灯词四首·其二
作者：弘历
朝代：清
体裁：七言绝句

綵檠夹路酺场宽，迎送连郊列众官。小部梨园人习见，携来回伎俾同观。
燕九灯词四首·其四
作者：弘历
朝代：清
体裁：七言绝句

围观老幼数无万，不禁金吾同乐多。入夜肩舆返帐殿，百年休养此熙和。
燕九镫词·其一
作者：弘历
朝代：清
体裁：七言绝句

层层火树衔丹凤，爓爓莲花踏碧鸡。西域法轮无尽转，东山仙迹又重提。
燕九镫词·其一
作者：弘历
朝代：清
体裁：七言绝句

旧闻今日宴丘仙，蓝尾元宵镫重燃。那见云中降玉辇，却看火里种金莲。
燕九镫词·其一
作者：弘历
朝代：清
体裁：七言绝句

行春底事不欣然，望雪元宵望眼穿。婪尾却增无限喜，率缘滕六燕丘仙。
燕九镫词·其三
作者：弘历
朝代：清
体裁：七言绝句

一点荧荧一缕烟，千丛万簇片时燃。纷纷鹤毳翔鳌燄，蔌蔌金花洒玉田。
燕九镫词·其三
作者：弘历
朝代：清
体裁：七言绝句

吐雾兴云成指顾，噀蜂化鸽祇斯须。丹台试问登仙者，幻术何曾有略殊。
燕九镫词·其三
作者：弘历
朝代：清
体裁：七言绝句

高烛虹光百道流，林丞明日火嬉收。无遑惟益励无逸，有作应知必有休。
燕九镫词·其二
作者：弘历
朝代：清
体裁：七言绝句

借助月光有雪光，善哉说法是灯王。可知离即色空际，皓魄升迟正不妨。
燕九镫词·其二
作者：弘历
朝代：清
体裁：七言绝句

月色今朝似让镫，镫将阑际月初升。一轮原比千枝朗，标出心禅最上层。
燕九镫词·其二
作者：弘历
朝代：清
体裁：七言绝句

镫事今春七日同，有云却喜每无风。鱼鳞傍晚敛全净，让出蟾光烛碧空。
燕九镫词·其四
作者：弘历
朝代：清
体裁：七言绝句

七宵镫宴对鳌山，电火原消瞥眼间。最是流风真解事，常收傍晚树梢閒。
燕九镫词·其四
作者：弘历
朝代：清
体裁：七言绝句

相辉镫雪句宜酬，一例明朝节事收。勤政日临勤庶政，敢因后乐忘先忧。
燕九镫词·其四
作者：弘历
朝代：清
体裁：七言绝句

镫前适阅驿章呈，阿卜赉汗遣子诚。小分教留还待彼，博恩应与耀光明。
燕九镫词四首·其一
作者：弘历
朝代：清
体裁：七言绝句

一雪由来无不宜，最宜婪节赏镫时。设无五日萦心闷，那有七言入手怡。
燕九镫词四首·其三
作者：弘历
朝代：清
体裁：七言绝句

万斛金花洒玉田，白云观尚说邱仙。思量羽客何得此，元祖前陈言可传。
燕九镫词四首·其二
作者：弘历
朝代：清
体裁：七言绝句

上元雪薄月升早，燕九天晴月上迟。巧以镫光映雪色，大当斟酌是谁为。
燕九镫词四首·其四
作者：弘历
朝代：清
体裁：七言绝句

奉时行庆固云应，有节当思敬义胜。散遣雁臣归各部，仍教同乐共观镫。
燕云岭
作者：弘历
朝代：清
体裁：七言绝句

梁时兴建识涒滩，十六年过此重观。为忆曩时兹掖辇，怆然俯首祗馀叹。
燕子矶
作者：弘历
朝代：清
体裁：古风

一峰飞插长江里，其势翩�疑燕子。我来四度亦四登，翠壁丹崖信如绮。地险山川虽有言，失守诚同衣带水。凛乎驭朽磐石安，底须天堑徒恃此。
燕子矶
作者：弘历
朝代：清
体裁：古风

峭壁插长江，孤鶱似飞燕。西引幕府峦，东接临沂巘。翠径入丹崖，花木绘明绚。春风三度经，每因驻云䍐。设险信无过，天堑夫何患。南朝凡几更，临流发浩叹。
燕子矶
作者：弘历
朝代：清
体裁：七言绝句

当年闻说绕江澜，撼地洪涛足下看。却喜涨沙成绿野，烟村耕凿久相安。
燕子矶即景
作者：弘历
朝代：清
体裁：五言律诗

岩径度舆轻，尘消泥不生。畅观缘造极，快意是新晴。柳絮殷勤舞，山禽自在鸣。长江静风浪，来往任舟行。
燕山八景诗叠旧作韵 其一 琼岛春阴
作者：弘历
朝代：清
体裁：七言律诗

艮岳移来石岌峨，千秋遗迹感怀多。倚岩松翠龙鳞蔚，入牖篁新凤尾娑。乐志讵因逢胜赏，悦心端为得嘉禾。当春最是耕犁急，每较阴晴发浩歌。
燕山八景诗叠旧作韵 其七 居庸叠翠
作者：弘历
朝代：清
体裁：七言律诗

断戍颓垣动接连，当时徒说固防边。洗兵玉叠曾无藉，守德金城信不穿。泉出石鸣常带冷，日含峰暖欲生烟。鸣鞭阿那羊肠道，可较前兹获有田。
燕山八景诗叠旧作韵 其三 玉泉趵突
作者：弘历
朝代：清
体裁：七言律诗

玉泉昔日此垂虹，史笔谁真感慨中。不改千秋翻趵突，几曾百丈落云空。廓池延月溶溶白，倒壁飞花淡淡红。笑我亦尝传耳食，未能免俗且雷同。
燕山八景诗叠旧作韵 其二 太液秋风
作者：弘历
朝代：清
体裁：七言律诗

微见商飔蘋末生，镜澜玉蝀影中横。非关细雨频传响，何事平流忽有声。爽入金行阊阖表，波连瑶渚趯台瀛。高秋文宴传佳话，已觉犁然今昔情。
燕山八景诗叠旧作韵 其五 蓟门烟树
作者：弘历
朝代：清
体裁：七言律诗

十里轻杨烟霭浮，蓟门指点认荒邱。青帘贳酒于何少，黄土埋人即渐稠。牵客未能留远别，听鹂谁解作清游。梵钟欲醒红尘梦，断续常飘云外楼。
燕山八景诗叠旧作韵 其八 金台夕照
作者：弘历
朝代：清
体裁：七言律诗

九龙妙笔写空濛，疑似荒基西或东。要在好贤传以久，何妨存古托其中。豪辞赋鹜谁过客，博辩方盂任小童。遗迹明昌重挍捡，睪然高望想流风。
燕山八景诗叠旧作韵 其六 卢沟晓月
作者：弘历
朝代：清
体裁：七言律诗

茅店寒鸡咿喔鸣，曙光斜汉欲参横。半钩留照三秋淡，一蝀分波夹镜明。入定衲僧心共印，怀程客子影犹惊。迩来每踏沟西道，触景那忘黯尔情。
燕山八景诗叠旧作韵 其四 西山晴雪
作者：弘历
朝代：清
体裁：七言律诗

久曾胜迹纪春明，叠嶂嶙峋信莫京。刚喜应时沾快雪，便教佳景入新晴。寒村烟动依林袅，古寺钟清隔院鸣。新傍香山搆精舍，好收积玉煮三清。
燕引雏
作者：弘历
朝代：清
体裁：古风

梁上巢双燕，双燕生双雏。羽毛䙰褷不能举，老燕顾复心踟蹰。口黄腹馁望其哺，扇翅日向老燕呼。雄去寻雀卵，雌来衔春驹。但思饱汝儿岂知，物类亦有天伦乎。
燕文贵匡庐清晓图
作者：弘历
朝代：清
体裁：五言律诗

云峰天外矗，秋景晓来宜。雁阁栖霄汉，虹桥饮水湄。锦林扶巀嶭，珠瀑落嵚崎。恍忆银河畔，青莲得句时。
燕昭王故城
作者：弘历
朝代：清
体裁：七言绝句

雉堞荒颓存土郭，便千年树亦新林。郎山只有清秋月，曾照当时图霸心。
燕肃春山图
作者：弘历
朝代：清
体裁：七言绝句

可望春山万景赅，高人策杖共徘徊。恰如摩诘尺鱼寄，招得关中裴迪来。
爆竹联句
作者：弘历
朝代：清
体裁：五言排律

腾声韶令布，作势瑞云扶。捷报平安信，歌传巷陌隅。砰訇如裂石，错落拟连珠。迎喜千门启，先春万户娱。晴雷阗上苑，浓霭溢康衢。节物排年纪，天毫此日濡。乘阳升暖律，出震奋柔莩。抃跃儿童竞，游观士女俱。顺时开品类，动物助欢呼。庆协祈年候，吟联珥笔徒。轰鸣继腊鼓，严禁弛金吾。更识喧因寂，端知有即无。肇祥同粉荔，送暖共屠㢝。螭陛鞭梢警，瑶阶锦色铺。礌硠旋地轴，熚烞发天枢。周匝三缄口，捐糜尺寸肤。猊烟添异彩，玉屑糁通涂。迅厉军威壮，昭宣朔气苏。径围皆邃密，翕辟总苞符。一响能千应，中宏亦外腴。季畋曾有咏，伯虎未成图。掩耳香闺怯，牵裾村稚趋。舞旋看戏玉，击不待援枹。入听供清赏，追欢庆大酺。左操凭健仆，下策笑阿奴。取败宁无故，热中信有夫。綵笺赓糺缦，珂马避騊駼。瞥眼参生灭，章身艳紫朱。诗豪惭刻划，野仲敢揶揄。色相终难著，机缄静以须。截筒传旧制，擘纸创新模。风俗随时尚，韶华验岁徂。撒空还素手，掣电闪清矑。馀韵连云豁，繁喧载路吁。虹光回碧落，雪片点红毹。比户争相炫，孤村戒不虞。谷虚驰络绎，巷永侦睢盱。阳候方符泰，嘉筵正叶需。綵棚招逐逐，灯市走于于。火叶迎风聚，烟葩入夜敷。乍能惊野疠，那更藉神荼。蓄极发逾盛，腾高落转纡。堪方心总赤，莫近手应卢。炼却同丹鼎，吟偏忆石湖。鸣春殊胜鸟，焦爨漫称梧。达曙开廛肆，连宵赛社巫。宜年诚乐只，鸣豫在斯乎。震比昆阳瓦，流徵周屋乌。燄分遥灌顶，烟涨骤随趺。蛾凤星毬转，沉檀甲煎输。天花纷蒂瓣，仙乐突笙竽。玉局风流在，青郊气象愉。寒崖奔列缺，宵砦却于菟。惯引星星火，仍联韡韡柎。碎来千蝶乱，响彻八音殊。喜气通葭管，严更振挈壶。高低何杂遝，远近尽模糊。暗迸灰中栗，光流天上榆。傍檐回怖鸽，临水飏飞凫。遗烬燃墙脚，残冬起灶觚。湿薪愁翰苑，瑞叶上蟠株。臭可醒醽醁，香翻杂鹧鸪。声中除一岁，梦里警三颅。金弹丸方弄，乌菱角蚤刳。系悬徒累累，抛掷祗区区。百子纷相属，双声应不孤。随风惟顷刻，过影只须臾。裂帛差堪拟，飞�讵易摹。记从荆楚昉，题向歙宣沽。霜夜回青女，霞朝迓紫姑。殷馀掀百蛰，散处舞春驹。喜卜田蚕盛，休嗤记载诬。饰观融白蜡，增值索青蚨。任性应防急，程材笑取粗。横穿林似缬，直坠土如酥。振德覃陬澨，惊心一智愚。曾催风马驭，还导戟辕驺。幻化宁留迹，喧豗洵有孚。从教光舜陛，不�扇尧蒲。绘响神难肖，抽思象岂迂。岁华增绮丽，和气鼓洪垆。一线传神筦，千春壮帝都。
爱乌罕刀
作者：弘历
朝代：清
体裁：古风

西蒙奉表驰使伻，献名驹二抒远诚。陪臣乘传达帝京，敬同诸部朝元正。丰飨曲宴皆预令，承筐币帛厚赐行。繄密尔汉感悦并，贡刀可否咨公卿。笑而许之联彼情，长跪百鍊双手擎。弯如碧水弓在檠，虽弗适用器则精。上有白气横庚庚，不资磨莹漫理呈。匣庋武库志偃兵，玉关开后通昆瀛。既非招致来亦迎，殷殷予意惟持盈。
爱乌罕四骏歌
作者：弘历
朝代：清
体裁：古风

天山左右多回部，声教古艰通译鞮。分疆划界各领众，其名不可偻指稽。爱乌罕实土著国，遥在拔达山更西。遣使进表非招致，浡泥蜡纸金字题。先以乘马色不一，嘉诚那责比物齐。使者邮至早赐遣，按程马到怜穿蹄。曰骢超洱菊花簇，度西海忽蹀金堤。昂藏之骝若喷玉，用昭徕远房星低。有騋有騋生月�，一形十影耳竹批。凌昆之骏色正白，不须鞭策行追霓。高逾七尺长八尺，为龙一一皆駃騠。于阗董毡四五尺，伯时图画犹艳提。别毛按品予嘉号，永志底贡无乖暌。所幸在此惧在此，太保作训吾将徯。
爱山书屋得句
作者：弘历
朝代：清
体裁：七言绝句

入眼山光冶试新，泐檐两字切怀频。岂其自托乎仁者，设曰忘斯何谓人。
爱山楼
作者：弘历
朝代：清
体裁：五言律诗

书楼称爱山，山色罨窗閒。堪味仁者寿，端欣静以閒。云常封石径，叶未锁林关。适可纵遥目，丹梯漫重攀。
爱山楼
作者：弘历
朝代：清
体裁：五言律诗

因迥为高易，依山得阁清。所欣此朴斲，奚事彼雕甍。泐嵃窗中纳，崥崹砌下平。每怀仁者乐，益切体元情。
爱山楼
作者：弘历
朝代：清
体裁：五言律诗

山岂期人爱，而人自爱之。更非开锦候，恰是酿韶时。生意已如许，化工宁有为。体仁一絜矩，天地本无私。
爱山楼
作者：弘历
朝代：清
体裁：古风

峰岭殊侧横，其形斯有定。草木别菀枯，其象以时更。仁者乃乐山，乐应在山性。性实契根源，形象皆馀剩。设云春未鬯，未达山之静。对山抒所思，即以山为镜。
爱山楼
作者：弘历
朝代：清
体裁：七言绝句

楼对西山号爱山，玉屏展处镂孱颜。帝京八景名诚副，咏以易思获以艰。
爱山楼
作者：弘历
朝代：清
体裁：古风

爱山即乐山，率寓仁者意。设使留意山，毫釐千里异。埭花尚未芳，岩林亦待翳。因之观未形，了识万物备。物我与天人，赅之一仁字。
爱山楼
作者：弘历
朝代：清
体裁：古风

起楼戒背山，此乃山恒对。一年始一临，那可默而退。人不能无情，有情斯有爱。与其爱声色，何如爱山态。况兹春始孟，林峦未含黛。养素实在兹，主静还因会。
爱山楼
作者：弘历
朝代：清
体裁：古风

问谁无所爱，仁者乃爱山。斯楼得斯名，顾宁不腆颜。能仁渠足当，为仁愿勉旃。鸟语花香地，春风秋月天。皆可谓之仁，凭窗揽结间。
爱山楼口号
作者：弘历
朝代：清
体裁：七言绝句

楼不背山山脚连，同仁者爱额楣颠。虽然即景聊寓意，问孰能无随境迁。
爱山楼得句
作者：弘历
朝代：清
体裁：古风

御园多假山，爱山何以名。况应爱其真，爱假邻饰情。然吾有转语，乐即爱之朋。与其乐非仁，即假渐入诚。昔曾观宋史，至言闻诸程。宁为百人欺，好贤心勿更。吾意或类斯，五字识吟评。
爱山楼有会
作者：弘历
朝代：清
体裁：古风

园中皆假山，久假真亦似。但存爱山意，真假何殊耳。爱与乐弗殊，宣尼示其旨。善长斯惟时，仁为实由己。每凛克复训，讵骋豫游喜。
爱景庭
作者：弘历
朝代：清
体裁：七言绝句

假山之上敞閒庭，远巘近泉无遁形。北望畅春园咫尺，爱兹恒得奉慈宁。
爱景庭有感
作者：弘历
朝代：清
体裁：七言绝句

爱景之名推爱日，昔因洁治奉慈欢。即今此景何由得，小立庭除祗鼻酸。
爱景庭畅春曾不踰十里
作者：弘历
朝代：清
体裁：古风

为便慈游结搆幽，就养无方称爱景，韶光有脚正迎眸。烟从绿柳阴中淡，泉向红花开处流。比及再来应阅月，鬯观新剡刺波畴。
爱翠楼
作者：弘历
朝代：清
体裁：古风

春光才酝酿，林枝皆突兀。山楼曰爱翠，翠色实未发。然予有别会，爱趣乃无竭。譬日中必昃，知芳敷有歇。蓄意于未来，延景弗灭没。寄语登楼人，斯言不可忽。
爱翠楼
作者：弘历
朝代：清
体裁：五言律诗

林光翠犹待，楼额爱恒书。试看高低若，即成葱茜如。放弥应有尽，卷密合留馀。谓彼昌昌者，其来无碍徐。
爱翠楼
作者：弘历
朝代：清
体裁：七言律诗

种竹猗猗已作林，高楼出竹翠云侵。虚窗不碍疏还密，诘径何妨静以深。岂止坐来满清听，每宜望去惬幽襟。河阳寄傲非吾事，耐可薰风一抚琴。
爱翠楼
作者：弘历
朝代：清
体裁：五言律诗

竹楼枕碧岑，四季翠阴森。假藉黄冈记，徘徊君子林。由来非覆瓦，亦可听鸣琴。世虑无能遣，民艰每廑心。
爽
作者：弘历
朝代：清
体裁：七言律诗

一雨如期尽涤炎，山中飒爽十分添。花香鸟语无边乐，近景遐观取次拈。细雾常霏双足底，轻云犹恋半峰尖。雄风披处心诚快，已见千村足碾䬯。
爽
作者：弘历
朝代：清
体裁：五言律诗

九夏炎惟普，山庄爽所偏。风来衫角飒，暑向扇傍捐。模帖思还古，吟诗度小年。晴馀将十日，略望雨滋田。
爽
作者：弘历
朝代：清
体裁：五言律诗

云散寥天迥，风来大野长。多人欣却暑，万宝庆宜旸。耐可纱衣试，何妨纨扇藏。不须秋意至，此地本清凉。
爽
作者：弘历
朝代：清
体裁：古风

云散碧天晴，风来西北爽。溽暑霍然无，气清皎日朗。山庄之所独，生衣凉切氅。香山云心静，何曾有此想。
爽
作者：弘历
朝代：清
体裁：古风

云生犹郁陶，雨过即萧爽。刁刁西北风，时送残蝉响。景色酿新秋，高晶天宇朗。暑气辞桃笙，凉飔上鹤氅。西成差可冀，庶慰三农想。因心敕时几，抚序观物象。
爽
作者：弘历
朝代：清
体裁：古风

今年从未愁雨少，亦复不愁雨略多。昨来微觉炎热剧，阵云快与倾天河。宿霖既止烟净捲，风从西北吹来嘉。飒然朝爽报秋意，宜暄宜润占农和。西山翠黛逼襟袖，北村香气闻黍禾。慰极翻虞心易弛，勤调六幕扬九歌。
爽
作者：弘历
朝代：清
体裁：古风

入山已无暑，先秋更逢爽。閒云何处徂，遥天兹益朗。披籁似闻笙，觉凉欲添氅。纵目寥廓表，寄情碧落上。
爽
作者：弘历
朝代：清
体裁：五言排律

北地风添劲，鸣条叫野原。送来迎袂爽，散去郁人暄。峰翠凝云薄，林丹缀露繁。骖驔森七萃，翊卫列千屯。切景吟龙塞，悬清爱鸟暾。烟岚开朗处，浓叠故山存。
爽
作者：弘历
朝代：清
体裁：古风

北至已逾旬，蒸炎实宜尔。山庄称避暑，地灵有神理。兼之渥雨过，快晴收溽靡。埭露含润晶，岩风拂凉美。襟袖飒披爽，几席清如水。长夏以何消，沃心有书史。书史多芳规，择而行由已。
爽
作者：弘历
朝代：清
体裁：七言律诗

塞天寥朗净襄云，秋节虽迟暑未分。窗喜空明延日影，衣辞润溽牢风纹。迎凉槲叶飘萧下，傍晚蛩声惨淡闻。最是紫薇佳句好，不遗体物迥离群。
爽
作者：弘历
朝代：清
体裁：古风

快晴五日秋旻高，金风飒沓吹泬寥。驱炎却溽婪暑逃，我亦因之蠲郁陶。大田已获晚稼好，较比常年月馀早。天心仁爱益可知，去岁北民太苦恼。新谷未上市，市谷价已平。易新出陈各谋生，赴时亦不烦督程。补偏救弊无善策，不如逢年民自歌盈宁。善哉孙绰之言，民犹水也，淆之则浊渟之清。
爽
作者：弘历
朝代：清
体裁：古风

时晴时复雨，晴雨恰均宜。晴偶蒸溽暑，雨过爽亦随。寥天散徂云，轻籁当襟披。逐景问农务，蓑笠来庞眉。其语颇堪听，听馀喜可知。高田黍垄沾，卑田稻秧齐。时炎郁以壮，盛长畅生机。时爽气益和，根茎发华滋。愿此两月间，休徵恒若斯。西成庶有望，可免寒与饥。言言合吾意，农劳轸遐思。此际纵时若，未敢即憙怡。
爽
作者：弘历
朝代：清
体裁：七言律诗

浮云不惹远峰尖，天宇高空挂晓蟾。平楚昨来看绿减，遥林今后想丹添。漫言春色曾无匹，信是秋光却可兼。策马微吟衣袖爽，金风玉律入清拈。
爽
作者：弘历
朝代：清
体裁：七言律诗

略愁七夕未孤名，何幸五朝连遇晴。正值上弦月就望，更当清晓露瀼晶。山深林静景含爽，下隰高原稼逮成。似此心中应慰适，盼因捷报每牵萦。
爽
作者：弘历
朝代：清
体裁：五言律诗

秋孟月将尽，秋炎岁所稀。幸因一雨涤，合有五言挥。午热辞广厦，晨寒欲袷衣。复虞霜早降，君子贵知几。
爽
作者：弘历
朝代：清
体裁：五言律诗

秋雨晴宜速，金风爽更佳。无须团扇引，渐觉袷衣谐。日影侵阶际，沙痕露水涯。三时廑望岁，此日稍舒怀。
爽
作者：弘历
朝代：清
体裁：古风

立秋已三日，新爽逐日添。霉润消阶戺，飒凉著衣衫。芳飙度杂英，莎蛩语幽潜。代谢不相让，羲御无停骖。抚此怀惜阴，汲古资幽探。
爽
作者：弘历
朝代：清
体裁：古风

遥山捲朝岚，素景澄空宇。微凉拂征鞍，信是宜秋旅。蝼蝈叫败篱，白露下寒楚。欣看筑圃场，厌听敲砧杵。纤云缕远天，须臾迷处所。
爽
作者：弘历
朝代：清
体裁：古风

金风下阊阖，峭爽澄空宇。回眸睇碧虚，徂云无一缕。迎来满意秋，饯却殢人暑。应观筑圃场，即听发砧杵。挥毫觉异前，潇洒增如许。
爽
作者：弘历
朝代：清
体裁：七言律诗

风来西北送秋声，云敛长空凑好晴。断续时闻天籁发，参差遥见晓山横。生衣欲换嫌风力，团扇将收惜月明。铜雀催鸣多稼秀，农家指日待西成。
爽二首·其一
作者：弘历
朝代：清
体裁：七言绝句

昨近馀炎犹间作，今来飒爽益分明。塞山信是清凉国，云有閒情籁有声。
爽二首·其二
作者：弘历
朝代：清
体裁：七言绝句

暑节乘凉暑亦忘，意中究觉盻秋光。今朝小雨云全敛，物色犁然绘白藏。
爽籁居
作者：弘历
朝代：清
体裁：七言绝句

乔木之间开朴室，虽饶细籁弗欣闻。初春况不资延爽，莫漫东风吹去云。
爽籁居
作者：弘历
朝代：清
体裁：古风

筑园年历半百馀，乔木得地枝扶疏。就树搆屋不数架，团团嘉荫含山居。九夏飒然无暑到，惟饶凉籁飘襟裾。树古因之屋亦古，其居使然闻子舆。进此宁弗更有事，进德脩业交殷予。
片云楼
作者：弘历
朝代：清
体裁：七言绝句

溪上小楼号片云，龙泓一例霭氤氲。升楼叠石为阶级，朵朵英英蔚莫分。
版筑图
作者：弘历
朝代：清
体裁：七言绝句

无论一艺未曾试，且是三篇尚待陈。效彼徵图旋命相，宁无浮议动今人。
牙簟
作者：弘历
朝代：清
体裁：古风

玉架鹤不慕，珠笼鸿反惊。珠玉信珍美，鹤鸿胡见轻。物各贵其宜，用得当为荣。葛簟以凉荐，牙簟以贵称。巧匠缕象齿，编织成桃笙。底虑焚以贿，欲拟凉如冰。长短量床裁，妥帖敷席平。杂组为之纯，照耀四座明。声价有足誇，美观亦奚凭。握撋纵密致，善刺骨性恒。絺绤况薄脆，针毡坐岂宁。燕息姑舍是，湘纹安且清。惟取适用实，匪慕崇俭名。
牛首山
作者：弘历
朝代：清
体裁：五言律诗

大易坤为象，南京离占方。两峰恒角嶷，双阙表天阊。尽得江山秀，况逢花草芳。鹤林坐调御，万古示真常。
牛首山
作者：弘历
朝代：清
体裁：五言律诗

聊以万几暇，游兹双阙山。丹梯登觉路，白业访禅关。钟韵响还静，吟情搜亦閒。隙中倒窥影，尘念此都删。
牡丹
作者：弘历
朝代：清
体裁：七言绝句

乔松诡石间开朵，姚冶而饶骨格奇。富贵花于山泽里，宧光隐者略依稀。
牡丹
作者：弘历
朝代：清
体裁：七言律诗

御园初报牡丹开，中使频擎瓶送来。不用金铃周致护，那关羯鼓叠为催。静看入画真丰韵，饶有出尘别体裁。风絮相殃背人过，谓非神解是何哉。
牡丹
作者：弘历
朝代：清
体裁：七言律诗

殿春朵倚翠云团，雨后凭栏一笑看。藻绘那能传月貌，评量雅合冠花坛。慢称京洛名尤重，信是东皇技毕殚。绝胜常年相对处，锦苞犹滴露阑干。
牡丹
作者：弘历
朝代：清
体裁：五言律诗

盛是残春际，赏多望雨时。几曾开席对，偏觉伴愁宜。例惹晴绵妒，谁将锦幕披。花神容借问，富贵竟胡为。
牡丹三首·其一
作者：弘历
朝代：清
体裁：七言绝句

休论浅紫与深红，土厚开看色不同。却是山中迟气候，竟携春色舞薰风。
牡丹三首·其三
作者：弘历
朝代：清
体裁：七言绝句

漫说姚家复魏家，出群香色两清嘉。潇然泉石雅宜伴，那更人称富贵花。
牡丹三首·其二
作者：弘历
朝代：清
体裁：七言绝句

夏卉冬葩共放荣，梅傍俛首独含情。似惭李白三章艳，未若林逋七字清。
牡丹八韵
作者：弘历
朝代：清
体裁：五言排律

畹蕙还舒艳，源桃早逊香。不嫌迟好节，应为殿韶光。妃子亭边妒，蜂儿蕊底忙。标名偏许洛，极爱独称唐。响识金铃缀，阴看锦幕张。每当花绽朵，常值麦抽芒。几度忧云汉，何曾命羽觞。摧隤栏榭畔，孤负众芳王。
牣鱼亭
作者：弘历
朝代：清
体裁：七言绝句

捕外湖鱼置内湖，放生虽好有分区。亭临碧沼牣鱼额，每忆文王辄愧吾。
牣鱼亭
作者：弘历
朝代：清
体裁：七言绝句

池上为亭号牣鱼，曲栏屧步偶凭诸。陡思大雅灵台什，不觉怡然觉愧如。
牣鱼亭得句
作者：弘历
朝代：清
体裁：七言绝句

牣鱼冻沼尚无之，小立湖亭却有思。巳逮立春三候矣，可知原是负冰时。
牣鱼亭得句
作者：弘历
朝代：清
体裁：七言绝句

牣鱼名与彼歧同，上下察存指顾中。自谓饶他一著者，经营不藉庶民攻。
牣鱼亭捕鱼口号自哂
作者：弘历
朝代：清
体裁：七言绝句

闸西谓里东谓外，捕外之鱼置里河。里外分明人我别，大公御物愧为何。
物性
作者：弘历
朝代：清
体裁：古风

雕鹗击狐狼，鹰鹯抟雉兔。狐狼害牲畜，雉兔供鼎镬。弱雉兔易与，强狐狼难捕。不求易避难，朝歌错节遇。鹘师识物性，用各当厥务。鸷百不如一，孔融语非误。器使岂殊斯，顾难审其素。
犁云亭
作者：弘历
朝代：清
体裁：七言绝句

阅耕亭子青云表，锄雨犁烟悯最勤。每值秋来方稍慰，绿云即渐作黄云。
犁云亭
作者：弘历
朝代：清
体裁：七言绝句

高处为亭偏见远，良田万顷正兴犁。思量复雨诚复好，却喜西山云脚低。
犁云亭即景书怀
作者：弘历
朝代：清
体裁：古风

虚亭开向远，墙外每原田。每当凭栏望，载芟呈目前。今春鲜狂风，润溽隰畛间。却虞多沮洳，吾民兴锄艰。因悟人间世，美善鲜兼全。天地犹有憾，奚辞为君难。
犁云亭口号
作者：弘历
朝代：清
体裁：七言绝句

今岁兴犁早往时，新苗遍野绿云披。山亭俯望无馀事，说作惟希霖雨滋。
狎鸥亭
作者：弘历
朝代：清
体裁：七言绝句

御苑曾无矰缴求，野鸥喜静每来投。忘机意趣胥应有，高蹈非希隐者流。
狎鸥亭口号
作者：弘历
朝代：清
体裁：七言绝句

选额无妨新与奇，狎鸥举目见于斯。自惟不是高闲侣，心有心无亦合思。
独不见
作者：弘历
朝代：清
体裁：古风

文窗窈窕夏室凉，牙床绣幔风前张。梦无行雨来襄王，银塘水浮青雀舸。泛泛鸳鸯或右左，一别仙源寻不可。西峰秀色景如前，年年七夕双星筵。牛女应笑无会缘，蜡炬成灰落花片。火传春到依然转，夜台之人独不见。
独不见
作者：弘历
朝代：清
体裁：古风

说筑傅岩王者师，梦中见形形肖之。渭滨钓叟年八十，兆协非熊辅姬室。古来遇合云从龙，四表化溢扬同风。呜呼望美人兮跂子羡，长歌一曲独不见。
独乐寺
作者：弘历
朝代：清
体裁：七言律诗

渔阳自昔号边城，闾左兹频来往行。题额依稀传太白，幻身谁与认三生。当春忍草绿沿砌，阅古苍松翠覆楹。我实有忧无逸者，于兹未肯学循名。
独乐寺
作者：弘历
朝代：清
体裁：七言律诗

葺修尚识统和年，龙象重教焕法筵。讵有废兴萦白业，徒闻翰墨说青莲。往来几为飞吟兴，布施非关种福田。小憩便教清跸去，我非乐独祗忧先。
独乐寺
作者：弘历
朝代：清
体裁：五言律诗

高阁耸云红，随缘憩梵宫。优娄比邱少，调御丈夫雄。独乐诚无闷，先忧道不同。如何披宋史，又见有温公。
独乐寺即事
作者：弘历
朝代：清
体裁：古风

昔日廿岁时过，独乐祇寻常耳。兹忽逮八旬过，独乐仍寻常已。李白设如刮目待，业虽不无学愧矣。况乎昔尚乐可寻，今则惟馀忧而已。莫谓巩谦聊此，云读洪范，早阐其理。
独乐寺叠去岁韵
作者：弘历
朝代：清
体裁：七言律诗

梵宇维新又隔年，经过小憩净庐筵。了无诸虑翳心镜，喜有群峰削掌莲。不识寺僧谁说偈，何如春鸟解芸田。行云流水参今昔，谢孟嗤他较后先。
独乐寺小憩
作者：弘历
朝代：清
体裁：七言绝句

庵罗晓日憩祇园，绎思标题漫㩁论。究与金仙不同道，子舆氏昔有名言。
独乐寺小憩
作者：弘历
朝代：清
体裁：七言绝句

独乐屡吟无乐诗，偶来小憩又如斯。丈夫调御默不语，曰已多哉题壁词。
独坐
作者：弘历
朝代：清
体裁：七言律诗

无悰独坐若无凭，稚景萌韶亦可称。四句试参七佛偈，千枝谁剪上元灯。梅非有意荣金琐，月自多情度玉绳。检校年来忧喜处，祗饶诗思是相应。
独坐
作者：弘历
朝代：清
体裁：七言律诗

独坐懑然意自怦，畴咨宁识此时情。艰哉慎终图其始，今也听言观所行。谁进谠言资药石，懒闻浮誉诩升平。鲁论一语怀惭处，用我三年斯有成。
独居
作者：弘历
朝代：清
体裁：七言绝句

静几明窗远绝尘，花香鸟语总天真。每殷已溺已饥念，难作无为无事人。
独流览古
作者：弘历
朝代：清
体裁：古风

独流北复独流东，河渠志纪宋元丰。尔时尚应为内地，然已防禦谨其冲。当城筑砦严备北，咸平建议更在昔。寇准孤注徒尔为，北强南弱由来识。界河划疆各守边，燕巢无事安以权。不记创业艺祖语，卧榻侧岂容人眠。勃兴崛起风云盛，匪其时合静以听。即欲有为当择人，何至谲计遣马政。谋燕反致失中州，寒盟自召祸有由。非常事付庸劣辈，空贻笑柄千秋留。
狮子园三首·其一
作者：弘历
朝代：清
体裁：五言律诗

狮园弗重到，瞥眼廿馀年。藩邸曾分赐，佳城又弃捐。荒颓兹已甚，修葺可仍延。少小闻诗处，回翘倍黯然。
狮子园三首·其三
作者：弘历
朝代：清
体裁：五言律诗

楼拟名华萼，园非例奉诚。罥楹鸟冲葛，食野鹿衔苹。迅矣岁时阅，幻兮兴废更。精蓝重搆筑，藉欲悟无生。
狮子园三首·其二
作者：弘历
朝代：清
体裁：五言律诗

墙里收燕麦，阶前长兔葵。无端偶游涉，不忍重追思。列水远萦带，狮峰近嵂嵜。倪家林适合，宗旨彼奚窥。
狮子园二首·其一
作者：弘历
朝代：清
体裁：五言律诗

轩榭起清秋，溪池尚碧流。虚无馀想像，清暇此淹留。梧荫惟添密，蛩音更助愁。趋庭空有忆，视膳竟无由。
狮子园二首·其二
作者：弘历
朝代：清
体裁：五言律诗

壁有曾题字，斋无向读书。苔青增砌古，山静觉窗虚。幻景归蕉叶，流阴骇日车。狮峰诚善吼，不动只如如。
狮子园六咏 其一 山色
作者：弘历
朝代：清
体裁：五言绝句

山色借林色，林生赖山生。一二二而一，无情与有情。
狮子园六咏 其三 鸟语
作者：弘历
朝代：清
体裁：五言绝句

树密致鸟喜，鸣非不得平。谁能解其义，惟爱听其声。
狮子园六咏 其二 溪声
作者：弘历
朝代：清
体裁：五言绝句

溪声雨后壮，万籁鸣都收。轰湱音恒在，不共水东流。
狮子园六咏 其五 砌花
作者：弘历
朝代：清
体裁：五言绝句

秋花饶野意，红紫纷丁星。不谓无人赏，风前也吐馨。
狮子园六咏 其六 庭草
作者：弘历
朝代：清
体裁：五言绝句

谁曾工织罽，翠毯庭前披。示俭观生意，皆堪启迪思。
狮子园六咏 其四 蛩吟
作者：弘历
朝代：清
体裁：五言绝句

鼓胁草丛中，可闻不可见。儿童瓮为城，乃复督之战。
狮子园即事
作者：弘历
朝代：清
体裁：七言律诗

北山一带列精蓝，瞻礼便因邸籞探。冬夏别兹忽经二，岁年计则已为三。松阴竹籁抚如故，月宇云居步尚谙。向忆椿今萱并忆，即斯景况对何堪。
狮子园即事
作者：弘历
朝代：清
体裁：五言排律

忆昔趋庭日，重经避暑园。壁题馀手泽，孺慕想亲恩。阅岁阶梧古，丁年书室存。尘生煮茗具，菌茁玩花轩。巡狩今方始，杯棬此重扪。无从窥领腻，莫可展冬温。永念劬劳至，空惊日月奔。徘徊瞻碧落，神怆向谁言。
狮子园叠丙申旧作韵·其一
作者：弘历
朝代：清
体裁：七言绝句

底事斯来迥异前，面增皴皱发增宣。居忧虽度忧缘境，抚已惟惭已长年。
狮子园叠丙申旧作韵·其二
作者：弘历
朝代：清
体裁：七言绝句

赐食依然看象席，侍游那再掖翚軿。悲吟七字广前韵，埋恨千秋志塞堧。
狮子园得句
作者：弘历
朝代：清
体裁：七言律诗

狮林山水镇如此，昔水今山睫眼斯。登耋不期今日至，成章忽忆少年时。犹然此尔应增愧，所以裁之尚未知。堂迥妙高仰昔额，几曾津逮祇惭之。
狮子园杂咏 其一 山色
作者：弘历
朝代：清
体裁：七言绝句

几年不见佛头青，依旧葱胧翠满庭。悟到色空真寂所，身标清净镇亭亭。
狮子园杂咏 其一 山色
作者：弘历
朝代：清
体裁：七言绝句

横岭树峰图书间，今朝得句以几閒。当年庭训参崖略，书院分明号乐山。
狮子园杂咏 其七 鸟语
作者：弘历
朝代：清
体裁：七言绝句

婆娑塞树对云轩，栖鸟何时不解言。纵鲜红花有红叶，迷离也不让春园。
狮子园杂咏 其七 鸟语
作者：弘历
朝代：清
体裁：七言绝句

庭树栖禽窥画堂，今来不似昨荒凉。分明是说废兴阅，解语何须藉冶长。
狮子园杂咏 其三 砌花
作者：弘历
朝代：清
体裁：七言绝句

春花以树秋花草，戍削丁星别有情。漫借能言鸟不下，试听根底露蛩声。
狮子园杂咏 其三 砌花
作者：弘历
朝代：清
体裁：七言绝句

秋芳浥露自葳蕤，年去年来付不知。记得童时閒斗草，偏于色样觅新奇。
狮子园杂咏 其二 钟声
作者：弘历
朝代：清
体裁：七言绝句

山寺从新葺法林，一声钟响七条音。既云本是无生灭，何事悽然又缱心。
狮子园杂咏 其二 钟声
作者：弘历
朝代：清
体裁：七言绝句

鱼静梵吟鲸发响，招提原不住僧家。七言成在一声里，拙速宁须诩八叉。
狮子园杂咏 其五 水月
作者：弘历
朝代：清
体裁：七言绝句

千江一印悟禅徒，杨叶机锋亦识乎。设以片云遮碧宇，水中影亦费捞摸。
狮子园杂咏 其五 水月
作者：弘历
朝代：清
体裁：七言绝句

绕堂野水正澄鲜，新月依然挂碧天。入影那论满与半，当年曾映指头禅。
狮子园杂咏 其八 蛩音
作者：弘历
朝代：清
体裁：七言绝句

少小于斯观彼斗，中年曾是赋其诗。而今觉得都无味，但一闻声一惜时。
狮子园杂咏 其八 蛩音
作者：弘历
朝代：清
体裁：七言绝句

榛丛鼓胁作声长，露与为清风与扬。一晌凭栏听唧唧，助予或亦似欧阳。
狮子园杂咏 其六 松风
作者：弘历
朝代：清
体裁：七言绝句

太古松应不计岁，九秋风入实生寒。此声此色公天下，弘景高情量未宽。
狮子园杂咏 其六 松风
作者：弘历
朝代：清
体裁：七言绝句

盘拿虬盖峙阶墀，飒沓偏宜风入之。应为吾心有所感，特教寒籁扫无遗。
狮子园杂咏 其四 庭树
作者：弘历
朝代：清
体裁：七言绝句

作队庭柯双映堂，秋中叶色已含霜。鲁卿犹自勤封植，而我于斯可恝忘。
狮子园杂咏 其四 庭树
作者：弘历
朝代：清
体裁：七言绝句

无情庭树亦婆娑，高拂檐云浅覆莎。秋月春风凡几度，不因今昔较如何。
狮子林八景 其一 狮子林
作者：弘历
朝代：清
体裁：七言律诗

最忆倪家狮子林，涉园黄氏幻为今。因教规写阊城趣，为便寻常御苑临。不可移来惟古树，遄由飞去是遐心。峰姿池影都无二，呼出艰逢懒瓒吟。
狮子林八景 其七 磴道
作者：弘历
朝代：清
体裁：六言诗

房山石似洞庭，刻峭一例岭嵤。拾级试登磴道，丹台咫尺通灵。
狮子林八景 其三 假山
作者：弘历
朝代：清
体裁：七言绝句

妙手吴中堆塑能，绝胜道子写嘉陵。一邱一壑都神肖，忆我春巡展步曾。
狮子林八景 其二 虹桥
作者：弘历
朝代：清
体裁：五言绝句

驾溪宛若虹，其下可舟通。设使幔亭张，吾当问顺风。
狮子林八景 其五 清閟阁
作者：弘历
朝代：清
体裁：古风

武夷一曲中，清閟小阁置。近临活水澄，平揖假山翠。遐想创作图，自诩荆关意。王蒙那梦见，因公宜宝弆。岂期属黄氏，又复御园至。今古实一瞬，苏燕非二地。当年阁中人，未必首肯遂。
狮子林八景 其八 占峰亭
作者：弘历
朝代：清
体裁：古风

虽是假山亦有峰，㠎嶪砐硪转饶趣。历艰陟顶得稍平，四柱小亭翼然据。一步一奇极变幻，眼底神情乃毕露。俗手石工那得窥，粉本倪迂精绝处。
狮子林八景 其六 藤架
作者：弘历
朝代：清
体裁：古风

石桥既曲折，藤架复逦迤。春时都作花，步障垂茸紫。琐月多风流，蘸波鲜尘滓。施松援觉艰，附木平可喜。载咏頍弁章，庶几见君子。
狮子林八景 其四 纳景堂
作者：弘历
朝代：清
体裁：五言律诗

花木四时趣，风云朝暮情。一堂无意纳，万景自为呈。色是空中色，声皆静里声。摐然声色表，五字亦因成。
狮子林再叠旧作韵
作者：弘历
朝代：清
体裁：七言律诗

山庄御苑虽图貌，黄氏倪家久系心。恰以金阊重跸驻，可忘清閟一言寻。略看似矣彼新构，祗觉输于此古林。士午摹成长卷在，展听松竹答清音。
狮子林叠旧作韵
作者：弘历
朝代：清
体裁：七言律诗

每阅倪图辄悦目，重来图里更怡心。曰溪曰壑皆臻趣，若径若庭宛识寻。足貌伊人惟怪石，藉知古意是乔林。何堪摹卷当前展，笑似雷门布鼓音。
狮峰
作者：弘历
朝代：清
体裁：七言绝句

不是㬅殊此现身，如何狮子面前驯。个间祗合忘诸虑，稽首皈依清净因。
猎
作者：弘历
朝代：清
体裁：七言律诗

万岭烟开紫翠光，行围诗兴亦因偿。丹枫白桦皆堪咏，日暖霜迟未觉凉。峻坂疾驰不复作，前禽连中固如常。匣封飞递军营奏，驻马批裁务妥详。
猎
作者：弘历
朝代：清
体裁：七言律诗

丰草长林兽所都，时平习武试三驱。林霜始降鹰嫌叶，野露犹沾马惜芜。岂必虞人竭陂泽，未能君子远庖厨。日斜颁获帷城外，惠逮惟均洽众娱。
猎
作者：弘历
朝代：清
体裁：五言排律

吉日咏车攻，秋原丰草中。古来称玉塞，南国胜云瞢。左右贤王会，骍骐我马同。傍林张雉罟，跨谷列麋罞。觲角风霜劲，铦锋霹雳雄。两行成雁迤，一贯总鸿絧。更命开三面，群看发五豵。眼前旋起嶂，耳后欲生风。讵敢从心欲，多因习武功。煌煌仁祖制，景仰似崆峒。
猎
作者：弘历
朝代：清
体裁：七言律诗

秋蒐文囿是王庭，祖泽贻今赫濯灵。桓赳健儿身掠鹞，骠姚车骑箭流星。龙堆露冷鸣苍鹿，沙塞风高语白翎。大兕小豝亲射得，驼峰高架进慈宁。
猎
作者：弘历
朝代：清
体裁：七言律诗

金�秩序玉旻清，大狝乘时晃旆旌。云栈迥疑悬索度，川涂还教贯鱼行。午原合处规弓满，晓翼舒时象鸟征。虎圈豹房休更筑，谷蠡左右是林衡。
猎
作者：弘历
朝代：清
体裁：七言律诗

青郊小队试春蒐，弓燥由来趁手柔。拂柳乍教轻骑过，射獐宛忆少年游。五旗不易都随指，三网嫌多漫槩收。讲武诘戎自家法，还因孳育闵虔刘。
猎·其一
作者：弘历
朝代：清
体裁：七言律诗

云敛高空净素秋，较蒐倩浰骤骅骝。山翁山媪将毋讼，天饷天公已富酬。五校龙旌疑雾曳，三驱羽骑讶星流。清风吉甫群陪辇，吉日应同雅在周。
猎·其一
作者：弘历
朝代：清
体裁：七言律诗

山青云白塞垣清，快试秋围趁晓晴。浅水穿林冲暗渡，横冈冒雾落斜行。雁行左右排千骑，鱼贯联翩认五旌。日暮颁禽喧弗禁，为田犹足见虞情。
猎·其二
作者：弘历
朝代：清
体裁：七言律诗

呦鹿声高露渐浓，护霜云傍紫芙蓉。鸿侗轻骑看罗列，骈衍徽车亦沇溶。壮士同能扡苍豨，名王争羡扈青龙。匪誇多兽因农隙，谩拟长杨弄笔锋。
猎·其二
作者：弘历
朝代：清
体裁：七言律诗

奇花瑞草总含芬，少坐冈峦亦可欣。几树浓青几树赤，半峰晴霭半峰云。兽惊避箭驱丛夥，人语呼围隔嶂闻。倩浰鸿絧原有度，即兹深寓教三军。
猗玕亭
作者：弘历
朝代：清
体裁：七言绝句

北方艰是绿筠修，净域猗玕护径幽。便是寻常胜他处，故教游豫圣踪留。
猗玕亭
作者：弘历
朝代：清
体裁：七言绝句

扫径猗猗有绿筠，嚬伽鸟语说经频。引流何必浮觞效，岂是兰亭修禊人。
猗玕亭口号
作者：弘历
朝代：清
体裁：七言绝句

小亭几个护猗玕，爱竹曾经博睿观。尚有石渠留故迹，可知兴在俯流湍。
猧食盆实宋脩内司窑器也俗或谓之太真猧食盆戏题·其一
作者：弘历
朝代：清
体裁：七言绝句

官窑莫辨宋还唐，火气都无有葆光。便是讹传猧食器，蹴枰却识豢恩偿。
猧食盆实宋脩内司窑器也俗或谓之太真猧食盆戏题·其二
作者：弘历
朝代：清
体裁：七言绝句

龙脑香薰蜀锦裾，华清无事饲康居。乱棋解释三郎急，谁识黄虬正不如。
献花岩
作者：弘历
朝代：清
体裁：七言绝句

闻道懒融入禅定，奇花忽自雪中开。审斯已枝叶边事，百鸟何须更献来。
率吟遣闷
作者：弘历
朝代：清
体裁：七言律诗

率吟遣闷岂成诗，拙巧无心较速迟。锦卉幸稀风作祟，针秧常护雨称时。今年深志东皇喜，迩日偏怀子夏悲。痛定定应知过痛，自知过痛痛谁知。
率待卫等习射殿廷
作者：弘历
朝代：清
体裁：古风

雕弓绣羽如霜净，几馀试射非争胜。曾闻古人辨良材，我亦因之学心正。虚堂轩豁六月凉，壮士能弯觲角强。羽林十二赳桓众，人人绝技誇穿杨。我朝弧矢服天下，太平讵敢忘戎马。吁嗟荩臣听予言，克念尔祖勤劳者。
率言
作者：弘历
朝代：清
体裁：古风

吉行五十师三十，于吉实可师不可。日中必�操刀割，师之最戒逍遥坐。设如敌在六十里，守不兼程敌飏果。尽信书乃不如无，纸上谈兵古实夥。
率言
作者：弘历
朝代：清
体裁：古风

极大巨灵掌开山，极小巨灵身七寸。极大鲲鱼几千里，极小鲲鱼蚁子分。一物变幻尚如此，千秋是非谁定论。
率题
作者：弘历
朝代：清

人夸不似老年象，一笑付之半信疑。设使廿年前面目，又何须藉尔夸为。
率题
作者：弘历
朝代：清

弗虑己饥弗虑寒，寸心恒为万民殚。以兹乐少忙频切，白发羞从镜里看。
率题
作者：弘历
朝代：清
体裁：七言律诗

心中思捷觉时迟，今昨之间月又推。屡胜何尝不致报，仍逃复待献生縻。齐行昆弟早云尽，后辈曾元日以滋。不识者多颔之耳，高年称庆庆奚为。
率题
作者：弘历
朝代：清
体裁：七言绝句

户口频增诚美事，仓储递减切愁心。谁云后乐将年久，祗觉先忧与日深。
率题
作者：弘历
朝代：清
体裁：七言绝句

报丰为慰报灾戚，慰戚何常有必心。只有自怜人不识，慰心那抵戚心深。
率题
作者：弘历
朝代：清
体裁：七言律诗

率题非为少心情，吴越燕齐早遍评。肯拟西昆寄花柳，所欣南亩协阴晴。勾消春色篇中足，分付秋光塞上迎。两日停吟閒不惯，挥毫顿觉腕嫌生。
率题
作者：弘历
朝代：清
体裁：七言绝句

至人不梦劳人梦，吉梦常稀噩梦频。寄语槐安未醒者，幻犹如此况其真。
率题
作者：弘历
朝代：清
体裁：七言绝句

诗以巧进以拙成，是语真抉造化精。试看万物各形色，天地其间何虑营。
率题
作者：弘历
朝代：清
体裁：古风

谓风有知乎，胡云兴而即驱。谓风无知乎，胡云兴而必驱。无知而驱，伊谁之愚。有知而驱，伊谁之辜。愚不彼推，辜不我諆。念彼麦田，蒿目以嘻。
率题
作者：弘历
朝代：清
体裁：古风

鹦鹉倒挂架，泼落食与水。瓦雀鹐食之，嗔怒鸣不止。利既不属已，惠何妨逮彼。因贪入异类，而仍贪未已。出纳吝有司，得毋似乎此。
率题二首·其一
作者：弘历
朝代：清
体裁：七言绝句

弗虑己饥弗虑寒，寸心恒为万民殚。以兹乐少忧频切，白发羞从镜里看。
率题二首·其二
作者：弘历
朝代：清
体裁：七言绝句

人誇不似老年像，一笑付之半信疑。设使廿年前面目，又何须藉尔誇为。
率题萨都剌萱蝶图
作者：弘历
朝代：清
体裁：五言绝句

试看花间蝶，翩翾自有俦。金萱空树背，可许一忘忧。
率题风
作者：弘历
朝代：清
体裁：古风

东北风雨西北晴，较量既久知其徵。今日西北风而喜，前月西北风而憎。憎兮喜兮风不知，日兮月兮无穷期。
玉乳泉
作者：弘历
朝代：清
体裁：古风

乳因物以滴，玉蕴石为胎。合相名之泉，而泉岂知哉。居然玉乳成，万物无非名。名匪泉所期，淙窦恒濯清。濯清兹偶临，淢汩胜蹄涔。是之谓有本，盈科进可寻。搆亭泉之上，凭窗泉在底。渫然照须眉，何殊明镜里。镜或待磨拭，泉亦藉疏治。因之方寸心，那可蔽以私。
玉乳泉
作者：弘历
朝代：清
体裁：五言律诗

夤缘穿薜径，迤逦入松门。玩水因清暑，寻流亦到源。暗琴淙乳窦，明镜漾云根。不息成功德，酌之随缶盆。
玉乳泉
作者：弘历
朝代：清
体裁：五言律诗

春窦淙春水，因缘春日临。宁须照花色，可以空尘心。世外宜风月，山中驻古今。扫苔成小坐，得句亦清音。
玉乳泉
作者：弘历
朝代：清
体裁：古风

泉出石愈甘，石带泉益净。支颐笠亭下，砉然满清听。琤琮嵌隙间，却疑霏琼屑。六月如三秋，果识立秋节。印心真皎洁，照眼足清凉。谷口送山风，遥闻枫桕香。汇为偃月池，微风涟且沦。不肯轻垂钓，是中无凡鳞。既渫亦堪食，疑与仇池通。三叹吊昔贤，吾怀太史公。烟霞供啸咏，林泉堪赏托。顾渚不须烹，云浆此泂酌。
玉乳泉
作者：弘历
朝代：清
体裁：古风

灵山必有泉，有不一其所。清泚斯为最，因之名玉乳。泠泠出于窦，容容贮为池。更下渗不见，云浆例靳之。㠎嶪围奇峰，閜砢阴嘉树。滴滴是曹溪，宜有天龙护。秋月以为印，春风亦为漪。睪想千年上，何人此乐饥。非瀑寂无声，是洼宛有象。设即拟为樽，沆瀣承斯当。无尘到净区，有冽出深孔。即景咏小雅，瞿然为之恐。
玉乳泉
作者：弘历
朝代：清
体裁：古风

�濈淙云窦，泔淡浮玉乳。试问势何雄，昨朝过山雨。有泉山故灵，雀错万林青。落下润千亩，其源一勺渟。激石变其声，映松幻其色。如是摐摐地，会心静中得。无尘著功德，有泌咏栖迟。我自先忧者，那能恒乐兹。
玉乳泉·其一
作者：弘历
朝代：清
体裁：五言律诗

一泓堪作镜，几曲忽鸣琴。象与体无涉，名非实可寻。若为相假借，藉以入哦吟。朅尔归澄观，悠然彻远心。
玉乳泉·其一
作者：弘历
朝代：清
体裁：七言绝句

今春雨雪美常年，处处山凹壮石泉。况是有源斯玉乳，故当雄喷韵摐然。
玉乳泉·其一
作者：弘历
朝代：清
体裁：五言律诗

山中最幽处，玉乳一泓清。诡石生云状，修篁戛籁茎。当秋才退潦，既雨正宜晴。水乐满清听，无须丝竹声。
玉乳泉·其一
作者：弘历
朝代：清
体裁：七言绝句

玉乳题名亦有年，流因石罅细涓涓。今来溶漾一泓满，水涨端由春雨然。
玉乳泉·其一
作者：弘历
朝代：清
体裁：七言绝句

白屋三间俯一泓，坐来心目了然清。今年雨足山泉壮，远答松涛云外声。
玉乳泉·其一
作者：弘历
朝代：清
体裁：七言绝句

石泉假藉乳名之，不止乳增谓玉斯。似此纷称将何底，字成鬼哭理诚宜。
玉乳泉·其一
作者：弘历
朝代：清
体裁：七言绝句

穴滴淙淙真玉乳，落崖入地莫寻踪。山中多有如斯者，独善宁无隐士龙。
玉乳泉·其一
作者：弘历
朝代：清
体裁：七言绝句

竹磴盘纡上数层，渐看池水几洼澄。因之穷到灵源处，石罅喷泉小阁凭。
玉乳泉·其一
作者：弘历
朝代：清
体裁：七言绝句

�瀑龙池喷涧窝，雄声真越向年他。细思此景非无故，一雨诸凡受益多。
玉乳泉·其三
作者：弘历
朝代：清
体裁：七言绝句

亦有三间筑亩平，住参泉色韵泉声。仆人掬手恣快饮，体察谁无饥渴情。
玉乳泉·其三
作者：弘历
朝代：清
体裁：七言绝句

山内溪流出山涸，涧泉断续概如斯。因思四渎归于海，不息那知有涸时。
玉乳泉·其三
作者：弘历
朝代：清
体裁：七言绝句

嵌厓乳窦窅而深，冰七条鸣太古琴。何必吴山千尺雪，会心随处涤尘襟。
玉乳泉·其三
作者：弘历
朝代：清
体裁：七言绝句

煎烹恰称雨前茶，解渴浇吟本一家。忆在西湖龙井上，尔时风月岂其赊。
玉乳泉·其三
作者：弘历
朝代：清
体裁：七言绝句

玉因其色乳因形，形色由来已假丁。于假之中增假号，故当泉弗受而听。
玉乳泉·其二
作者：弘历
朝代：清
体裁：七言绝句

一例濎濙出石罅，泌之偏称入风诗。偶临暂喜清心目，不说洋洋可乐饥。
玉乳泉·其二
作者：弘历
朝代：清
体裁：七言绝句

不许出山杂尘海，长教淙石守云湫。灵泉南北犹殊性，奚怪人分刚与柔。
玉乳泉·其二
作者：弘历
朝代：清
体裁：五言律诗

嘉荫浓成幄，金风爽拂衣。镜光呈朗照，竽韵发清机。时有仙禽下，静看花雨霏。午钟传古寺，云里辨依稀。
玉乳泉·其二
作者：弘历
朝代：清
体裁：七言绝句

山树依然藉雨香，石泉不改四时凉。岭巆陟降寻径路，细韵淙淙听以长。
玉乳泉·其二
作者：弘历
朝代：清
体裁：五言律诗

山泉经雨壮，石罅喷珠花。便拾松燃火，因揩瓯瀹茶。底须开北户，雅称读南华。移得筼筜绿，垂枝几个斜。
玉乳泉·其二
作者：弘历
朝代：清
体裁：七言绝句

摐然非色亦非声，会色声都寂以清。岂必竹垆陈著相，拾松枝便试煎烹。
玉乳泉·其二
作者：弘历
朝代：清
体裁：七言绝句

无过曲注细流通，为有根源出不穷。奚必筠炉重烹瀹，神参海阔与天空。
玉乳泉·其二
作者：弘历
朝代：清
体裁：七言绝句

泉喻乳而乳喻玉，层层体物率无涯。乳腴玉洁精神养，比拟原非涉大差。
玉乳泉·其二
作者：弘历
朝代：清
体裁：七言绝句

泉水犹然赖藉资，弗资藉者问应谁。川流敦化斯诚大，谁复能为增减之。
玉乳泉·其四
作者：弘历
朝代：清
体裁：七言绝句

滃然仰出一泓中，沥液悠扬理境融。闻说匡庐三千尺，让他直下自为雄。
玉乳泉三首·其一
作者：弘历
朝代：清
体裁：七言绝句

山半淙淙石髓渟，三间骑路搆閒亭。肩舆到此适堪憩，便坐蜃窗俯碧泠。
玉乳泉三首·其一
作者：弘历
朝代：清
体裁：七言绝句

嵌岩钟乳滴淙淙，泻入澄潭影漾溶。灵鼓气机通上下，养珠定合有神龙。
玉乳泉三首·其一
作者：弘历
朝代：清
体裁：七言绝句

竹径逶迤夐入深，山房枕石暗调琴。翻为雅正五弦韵，映作空明一片心。
玉乳泉三首·其一
作者：弘历
朝代：清
体裁：七言绝句

笋舆有暇问山行，细籁轻阴和以清。刚欲片时休息众，三间朴屋面前迎。
玉乳泉三首·其一
作者：弘历
朝代：清
体裁：七言绝句

细溜徐淙石罅边，雨稀泉弱故应然。然而不竭缘有本，立已存心理可诠。
玉乳泉三首·其一
作者：弘历
朝代：清
体裁：七言绝句

诘径苍阴羃□猭，春山蔼蔼淡生烟。行来正欲思清憩，虚榭横临玉乳泉。
玉乳泉三首·其三
作者：弘历
朝代：清
体裁：七言绝句

晻□时生峰顶云，突横绿树与平分。设如作雨泉益壮，不独宜诗且利耘。
玉乳泉三首·其三
作者：弘历
朝代：清
体裁：七言绝句

杉松筠箨翠相交，涧谷千盘曲且坳。佳荫不知行近远，造巅下视绿云梢。
玉乳泉三首·其三
作者：弘历
朝代：清
体裁：七言绝句

此乳由来非乳酥，天浆斟以道为腴。陆家茶灶犹嫌污，王肃何当诩酪奴。
玉乳泉三首·其三
作者：弘历
朝代：清
体裁：七言绝句

此是平泉非落泉，漫猜瀑布挂声悬。若斯合以无言去，言念于泉向有缘。
玉乳泉三首·其三
作者：弘历
朝代：清
体裁：七言绝句

渟泓乳窦湛岩阿，写影刚看印碧螺。出谷不教流作潦，可知含蓄此中多。
玉乳泉三首·其三
作者：弘历
朝代：清
体裁：七言绝句

澄澈非关□□披，閒凭直可鉴须眉。祗应付与逢萌辈，谢绝尘缘此乐饥。
玉乳泉三首·其二
作者：弘历
朝代：清
体裁：七言绝句

山下泉犹壮雨馀，可能对麦不欣予。三间适搆路中处，来往人劳听憩诸。
玉乳泉三首·其二
作者：弘历
朝代：清
体裁：七言绝句

山泉正值路之中，小屋三楹可憩躬。我自吟诗众歇息，逸劳合念与人同。
玉乳泉三首·其二
作者：弘历
朝代：清
体裁：七言绝句

岩溪诘屈不嫌高，处处洼樽天酒韬。流出有声成曲注，都缘春雨益灵膏。
玉乳泉三首·其二
作者：弘历
朝代：清
体裁：七言绝句

应有骊龙水府潜，碎珠喷闪旭光暹。淙声却比寻常壮，始悟昨宵山雨沾。
玉乳泉三首·其二
作者：弘历
朝代：清
体裁：七言绝句

灵源山脚汇为池，春水溶溶漾碧漪。怪底一尘不到处，近轩草木总含滋。
玉乳泉三首·其二
作者：弘历
朝代：清
体裁：七言绝句

砌临诡石以为基，瀄汩听从石罅披。到此祇应泯声色，何来玉乳韵金丝。
玉乳泉五首·其一
作者：弘历
朝代：清
体裁：五言绝句

游山有馀兴，散步问名泉。半岭夕阳照，千林翠影鲜。
玉乳泉五首·其三
作者：弘历
朝代：清
体裁：五言绝句

秋气澄石泉，净呈太古镜。不为整衣冠，堪因悦心性。
玉乳泉五首·其二
作者：弘历
朝代：清
体裁：五言绝句

是处有修竹，戛籁声重重。何异云栖径，叩禅关所逢。
玉乳泉五首·其五
作者：弘历
朝代：清
体裁：五言绝句

有照皆澄澈，无波亦漪漾。不教安竹炉，为嫌太著相。
玉乳泉五首·其四
作者：弘历
朝代：清
体裁：五言绝句

蝉声亮高树，蛩语咽寒草。日用而不知，一泓印了了。
玉乳泉得句
作者：弘历
朝代：清
体裁：古风

静室居最高，今来尚未至。五宿明当旋，讵可遂恝置。轻阴韬日色，弗炎多爽气。路经玉乳泉，驻舆成小憩。淙淙喷灵派，石髓苓馨粹。有茶亦可烹，有墨亦可试。仆人欣息肩，而我引诗意。一举乃两得，句成便前诣。
玉乳泉烹茶作
作者：弘历
朝代：清
体裁：七言绝句

山泉不冻滴淙淙，小憩三间朴舍逢。已逸人劳可弗念，品甘况足适清供。
玉僧人抛毬
作者：弘历
朝代：清
体裁：七言绝句

空色圣凡皆戏论，圆毬抛出觅何从。当前了识无宾主，底问元沙与雪峰。
玉兰
作者：弘历
朝代：清
体裁：七言绝句

匪秾而丽淡而芳，本分仙人素縠装。更喜佩阿神解处，不因世事涉雌黄。
玉兰·其一
作者：弘历
朝代：清
体裁：七言绝句

木笔初开三两枝，春风沂水咏归时。天空海阔谁能写，镂叶裁花物自知。
玉兰·其三
作者：弘历
朝代：清
体裁：七言绝句

风妒尘蒙见野邮，西施颦里亦风流。携来珍重非无意，小别行年又一周。
玉兰·其二
作者：弘历
朝代：清
体裁：七言绝句

挂瓶拂室洒然清，一种幽香满座生。含韵斋中千万朵，孤他今岁待吟情。
玉兰·其四
作者：弘历
朝代：清
体裁：七言绝句

紫似卿云白似琳，芳华揽结渺愁心。即看春色堂堂迅，绿麦塍间渴望霖。
玉兰堂
作者：弘历
朝代：清
体裁：七言绝句

昨岁西巡空过期，新年春稚略须时。譬如君子含芳德，未易与人轻见之。
玉兰堂
作者：弘历
朝代：清
体裁：七言律诗

灵岩两日问山回，曰白辛夷花尚开。昨自虎邱识为最，兹因玉磬得其陪。文家堂下想荒矣，行馆阶前正菀哉。即境无端一数典，恐他璧老笑重儓。
玉兰堂二首用蝉联韵体·其一
作者：弘历
朝代：清
体裁：七言绝句

瓣想宣毫玉想神，书堂应付草元人。偶来恰值花开候，仍是去年此际春。
玉兰堂二首用蝉联韵体·其二
作者：弘历
朝代：清
体裁：七言绝句

栗陆以来批判春，花中南史属斯人。胜他栀蜡其言者，牛鬼蛇神吓鬼神。
玉兰堂口号
作者：弘历
朝代：清
体裁：七言绝句

玉兰花最御园多，一树名堂觉胜他。却忆金阊点笔况，风光又已隔年过。
玉兰花·其一
作者：弘历
朝代：清
体裁：七言绝句

南苑相离近一程，驻营中使早来迎。御园报道韶光好，木笔描春照眼明。
玉兰花·其三
作者：弘历
朝代：清
体裁：七言绝句

依然毡室拈吟处，乍忆宁阳问俗时。却恨人无此花分，东风一晌发清悲。
玉兰花·其二
作者：弘历
朝代：清
体裁：七言绝句

分来含韵斋中韵，擅得众香国里香。大邑瓷瓶清供好，行庐得句也殊常。
玉兰花·其四
作者：弘历
朝代：清
体裁：七言绝句

一朵银云马上来，半星曾不惹尘埃。相看果是通身净，何未姮娥月里栽。
玉兰花开
作者：弘历
朝代：清
体裁：七言绝句

春泽春阳著意加，玉兰今岁早开花。隃糜江砚胥供奉，风韵原来本一家。
玉冠峰
作者：弘历
朝代：清
体裁：古风

宇宙以来便有此，秀拔江南鲜伦比。六朝近始著称物，持以名之岂其理。彭泽不折五斗腰，科头散发常逍遥。假使贲然白驹赋，夏收殷冔或可招。回峦沓嶂叠崚增，我欲易名难揣称。诗赓老沈得奇句，神传机辏真绝胜。僧绍有知应默肯，崔琰何人敢尔能。
玉华寺咏桂树
作者：弘历
朝代：清
体裁：五言律诗

有桂皆金粟，而何称玉华。蕊含如出璞，英放乃披沙。以此原其始，休嫌未作花。或称四时放，躗语近乎誇。
玉华寺晚桂
作者：弘历
朝代：清
体裁：七言律诗

塞垣早度中秋节，将谓虚抛桂子香。鹫岭小留冬日嫩，依然晚对郁金黄。盆梅乍可同欺雪，圃菊方看独傲霜。拟改寻常花月令，招摇合有四时芳。
玉华寺有咏
作者：弘历
朝代：清
体裁：古风

此寺向蓄桂，因以玉华目。或谓桂拟金，而何属之玉。金玉同贵品，玉清金略俗。金徒喻其色，玉则拟其淑。且使非此华，安能成彼粟。五字摛清言，自我得之独。
玉华寺皋涂精舍作
作者：弘历
朝代：清
体裁：古风

勤政听事罢，冬山犹可登。仍此驻一日，吾宁佳兴乘。小阳律尚暖，肤寸云复升。肩舆行数息，乃得造崚嶒。玉华古名寺，大士无废兴。其傍有精舍，皋涂吾所称。一以休众劳，一以畅远凭。摛句亦偶然，讵炫拙速能。
玉华寺皋涂精舍作
作者：弘历
朝代：清
体裁：七言律诗

山椒卜筑傍僧庵，一室虚明万景涵。暮霭朝岚常自写，横峰侧岭尽来参。杏花已放甜山色，桂子还韬宝月馣。游历每教成小憩，天然佳句座中探。
玉华岫
作者：弘历
朝代：清
体裁：古风

一麓落平川，起伏复几叠。其腰得坦冈，梵宇开匼匝。朴斲不言华，简搆弗伤狭。几閒坐笋舆，数息试游涉。阅画乃非坐，拈诗未携笈。欣遇率可书，精练谢植协。俯视麦垄青，是固心所惬。
玉华岫
作者：弘历
朝代：清
体裁：五言律诗

古寺半山隈，隔年此一来。绿林方张王，白业称徘徊。不拟同僧语，奚妨独佛陪。桂花方吐叶，天女作么开。
玉华岫
作者：弘历
朝代：清
体裁：五言律诗

古寺枕崇椒，梯窗可盼遥。居然有精舍，却匪憩僧寮。出洞树烘本，滋泉枝放条。山云时聚散，聚盼散斯焦。
玉华岫
作者：弘历
朝代：清
体裁：古风

敕政有馀暇，言寻山寺登。轻舆罢乘马，长年懒弗能。是亦心惭处，而挥毫尚胜。佳阴数息停，众劳廑念仍。竺宇及岩斋，待我吟层层。
玉华岫
作者：弘历
朝代：清
体裁：五言律诗

此地育金粟，今时名玉华。知胥非桂本，盖率自人誇。月植应弗受，夏初那作花。如来拈不得，迦叶笑还差。
玉华岫
作者：弘历
朝代：清
体裁：五言律诗

泐嵃陟曲磴，崥崹据小巅。寺高因出树，山秀以淙泉。鸟下如听梵，幡扬自演禅。桂花犹未发，谁曰四时妍。
玉华岫
作者：弘历
朝代：清
体裁：古风

玉华中岭中，来往必经此。因之憩群仆，精舍况清美。我逸忘人劳，想殆无其理。得句亦前行，游兴殊未巳。
玉华岫
作者：弘历
朝代：清
体裁：古风

玉华据岭中，弗高亦弗低。四邻围秀峰，名曰岫亦宜。其穴有温泉，可育桂树枝。向因额玉华，金粟尚非时。而其青葱叶，已与房檐齐。物仍资培养，絜矩人材思。昨甫经会试，有愧菁莪时。
玉华岫
作者：弘历
朝代：清
体裁：古风

皋涂色作金，华岫何称玉。二物人胥贵，玉清金近俗。是乃寓深义，定名原有属。陟山所必经，小坐憩众仆。乘者但知逸，肩者不顾鞠。吾岂为是哉，无时弗自勖。
玉华岫
作者：弘历
朝代：清
体裁：七言律诗

连林叠树尚缜纷，万嶂浓青一缕云。蝉咽蛩吟秋已到，烟澄籁爽暑全分。仄蹊露重幽花艳，古寺泉清早桂芬。坐到曛黄归信步，晚钟依约隔峰闻。
玉华岫
作者：弘历
朝代：清
体裁：五言律诗

降自最高处，仍如霄汉间。开襟宜憩坐，得意欲忘还。盆桂芳犹远，庭松古耐攀。清供惟笔墨，趁此片时閒。
玉华岫
作者：弘历
朝代：清
体裁：古风

香山佳景二十八，玉华岫占秀且奇。侧峰横岭尽来会，朝霏暝霭常相宜。石磴曲折绿阴密，坦处葺宇邻招提。皋涂精舍更幽绝，窗纳万景凭陵之。我驻香山无不到，到必一为留新题。即今石壁所勒字，颇有莓藓蒙茸而。
玉华岫作
作者：弘历
朝代：清
体裁：古风

连峰多峭拔，于此得坦麓。照园建巳古，就旁聊搆筑。断手今两年，新笋率成竹。据榻一室幽，开窗万景足。阳莎未改青，晚桂犹馀馥。四时趣各异，一晌会偏独。点笔泬寥天，清风与同穆。
玉华岫作·其一
作者：弘历
朝代：清
体裁：五言律诗

精舍香山麓，游睎远近宜。新晴松籁飒，暴涨石泉垂。云外鹤呼侣，峰边鹿乳儿。芸编在棐几，涤虑一翻披。
玉华岫作·其二
作者：弘历
朝代：清
体裁：五言律诗

乳窦云浆注，皋涂未散芬。山蝉声欲竞，野草意含欣。北牖真延爽，南风静对薰。遥帷搴纵望，金碧叠螺纹。
玉华岫叠去岁韵
作者：弘历
朝代：清
体裁：五言律诗

迥榭傍岩㟪，自南薰始来。便思漕江广，利运莫㣶徊。古寺无僧个，匡床有独陪。俯看麦芃绿，望雨惜云开。
玉华岫口号
作者：弘历
朝代：清
体裁：五言律诗

精舍倚厜㕒，凭临触目宜。雨时山翠早，夏闰昼炎迟。讵可方之画，未能忘者诗。率成四十字，笔研镇相随。
玉华岫小憩杂咏
作者：弘历
朝代：清
体裁：古风

登高意致艰，降卑行觉易。弗惟游若此，可以例万事。因思治乱间，视兹岂有异。吾可不慎哉，会心成五字。是处名玉华，依岫旧有寺。其井宜育桂，桂树盆里植。洞中叶弗落，盆际花则未。物各因其时，火攻非了义。然惟桂与莲，花师技难试。兹乃性之贞，标嘉吟以识。
玉华池
作者：弘历
朝代：清
体裁：七言绝句

乳窦泠泠岩半淙，古松千尺布阴浓。前朝六出来何自，可识天池是所从。
玉华池
作者：弘历
朝代：清
体裁：古风

山泉流就下，亩平艰致池。是处一泓聚，镜影居然披。崖根淙乳窦，溪面拖云脂。月亦朗为圆，风亦清为漪。是谓玉之华，而玉付不知。
玉华池
作者：弘历
朝代：清
体裁：古风

灵山必有泉，泉实山之脉。然而一就平，入地率无迹。兹池号玉华，方塘半亩积。经冬不结冰，遇旱弗竭泽。松为幕阴浓，藻因漾波碧。是谓玉之华，英而不离白。
玉华池
作者：弘历
朝代：清
体裁：古风

石窦淙灵乳，一泓贮岩隩。旱涝弗竭溢，万古泌波渌。云在亦弗流，月印亦非独。藻荇任纵横，华此天池玉。设使东坡临，定当认松竹。
玉卮谣
作者：弘历
朝代：清
体裁：古风

如脂白玉卮，既琢复磨之。成器擅工巧，恢恢圆中规。岂以盛醇醪，眠花醉月飞。拟以荐明水，玩亵非所宜。更笑博古家，空尔什袭为。永惟无当戒，三复实我师。
玉壶
作者：弘历
朝代：清
体裁：七言绝句

玉壶银箭送声声，旸谷才升旋质明。莫使分阴容易过，独将书史验生平。
玉如意
作者：弘历
朝代：清
体裁：五言律诗

巧匠琢荆玉，雅堪号握君。含章洵远俗，特达迥超群。味道如可挹，葆光意不纷。奚称韦刺史，藉用指三军。
玉如意
作者：弘历
朝代：清
体裁：五言排律

竹化分真幻，铜函阅古今。清谈常在手，乐志每如心。击处珊瑚碎，挂来萝薜深。握君曾得号，禅德亦留吟。贞素标琼质，指挥延藻襟。休徵愿时若，讵为宝球琳。
玉屏谣
作者：弘历
朝代：清
体裁：古风

玉屏一峰羾天府，较以周尺凡得五。产自玛尔岱之山，一脉昆崙走岖峿。虽非羊脂实葱白，别岭辟尔绿色取。和阗河产视此精，然率石子艰致巨。精则入微巨或粗，器也而理因之睹。直方琢作丹台图，树拟清防向扉户。正道莫蔽蔽邪曲，用勒铭言儆当宁。
玉山题壁图
作者：弘历
朝代：清
体裁：七言绝句

得句旋教选壁题，奚童那藉锦囊携。蓦逢未审伊谁氏，不姓裴当定姓嵇。
玉岑精舍
作者：弘历
朝代：清
体裁：五言律诗

一谷入幽深，精庐对玉岑。寻常不恒到，潇洒称清襟。雨足山泉壮，风来涧爽侵。坐当收扇耳，那复藉班吟。
玉岑精舍
作者：弘历
朝代：清
体裁：七言律诗

云閒天淡数朝晴，石栈泥乾散步行。遂造翠微最深处，依然白屋向前迎。两经易理堪索隐，五节文言恰著明。正合玉岑号精舍，傍通曲尽六爻情。
玉岑精舍
作者：弘历
朝代：清
体裁：古风

仄径更向西，溪壑益夐幽。一步一换形，幻景呈转眸。飒沓落岩风，九夏疑三秋。窈深既因穷，精舍见举头。玉岑对面张，天机满志投。弗藉锦绣开，全露精神道。历年诗在壁，一一览以周。兴会殊今昔，语句袪雕锼。惟是托性情，讵宁畅豫游。
玉岑精舍
作者：弘历
朝代：清
体裁：五言律诗

北峪最深处，今年乃创寻。披来云是径，对得玉为岑。既曰能清虑，如何尚绮吟。自难答斯问，层峭或知音。
玉岑精舍
作者：弘历
朝代：清
体裁：古风

山庄驻五日，精舍乃初到。盖因尚炎蒸，故迟造幽奥。新晴趁飒爽，试一观其妙。肩舆数息至，密树忽开徼。面对怪峰耸，下临深涧窔。尘无一点滓，秋有八分料。草虫唧唧声，如诉去年约。
玉岑精舍
作者：弘历
朝代：清
体裁：五言律诗

山斋复向西，山栈笋舆跻。林叶露光闪，阶芜雨色萋。几凭写新会，幅阙补前题。恰正书之满，明年阁笔兮。
玉岑精舍
作者：弘历
朝代：清
体裁：古风

山斋更向西，精舍藏委宛。是为翠深处，跋涉亦极远。含青乃较近，事半功倍满。况兹值馀暇，宁当中道返。窈窕廓有容，茗邈都无遁。小坐叩其趣，一静莫不善。因悟为学方，宜进戒仰偃。
玉岑精舍
作者：弘历
朝代：清
体裁：七言绝句

当前峭壁接云空，上有山堂路可通。拾级不嫌劳步履，却从座底俯巃嵷。
玉岑精舍
作者：弘历
朝代：清
体裁：五言律诗

搆屋对崚嶒，云烟朝暮兴。碧溪缘雨过，红叶视前增。心赏益无厌，目游可当登。生辉映襟袖，始悟蕴来能。
玉岑精舍
作者：弘历
朝代：清
体裁：古风

既已登峻高，降下斯为易。万理胥如是，在人善会意。精舍最西北，溪谷夐深邃。乘便步笋舆，今岁今始至。岩岚都好在，以静饶佳致。石溪有水流，觉向得无事。寻思前夜霖，空山潦所积。
玉岑精舍
作者：弘历
朝代：清
体裁：五言律诗

更西峙玉岑，精舍搆山心。揽胜宁辞远，探奇畏不深。绿情虽长王，红意已侵寻。爱用澄泥砚，遂教点笔吟。
玉岑精舍
作者：弘历
朝代：清
体裁：古风

有暇莫虚掷，登高必降下。降下于何佳，无过玉岑者。精舍才三间，朴斲秀而雅。碧峰平眼看，玉溪绕足泻。可谓佳之最，以远来实寡。冁然忽失笑，笑此何为也。
玉岑精舍
作者：弘历
朝代：清
体裁：古风

游归仍有暇，云散心与净。西北窈佳处，尚可乘逸兴。自从驻山庄，此犹未寻径。望泽及愁霖，匆匆廿日竟。近乃稍慰心，三朝晴已定。精舍围玉岑，朗润轩楹映。触目入静观，摛吟出澄性。得无邻满志，自箴以敬胜。
玉岑精舍
作者：弘历
朝代：清
体裁：古风

登高终降卑，一语括众理。回首望云山，天半孤亭子。岭巆徐历尽，精舍乃得此。憩舍偶凭窗，玉岑对面峙。问岑目前乎，抑亦于心里。
玉岑精舍
作者：弘历
朝代：清
体裁：古风

精舍山阴最幽夐，今年尚未来游咏。云山四面登亭子，据高向下斯熟径。因而栈齴盘以降，林色峦光率真净。拂谷天风吹袂寒，徂云片片无些剩。顿令神心一洒然，风日恰合秋之孟。坐久浑欲忘令昔，澄虑于斯入无竞。
玉岑精舍
作者：弘历
朝代：清
体裁：古风

精舍意所属，万玉围崔嵬。却以无多暇，三日方一来。亟深故益静，心与化机谐。是间无别物，岩鹿时相陪。
玉岑精舍
作者：弘历
朝代：清
体裁：五言律诗

精舍搆幽深，面檐耸玉岑。林空那有色，山静似无心。土润鹿留迹，霜清鹤峭音。坐斯仍问政，未可祗耽吟。
玉岑精舍
作者：弘历
朝代：清
体裁：古风

精舍极西北，窈窕峭茜中。笋舆寻石栈，处处垂飞虹。陟高旋就深，岩廊面前逢。步廊遂至舍，憩息聊从容。窗对翠壁耸，阶俯曲涧通。历夏届秋初，先忧忧无穷。南省及北方，望雨愁霖衷。今率已过之，快霁西北风。荦峃峭茜间，揽胜略畅胸。惕然悔语失，畅近骄为凶。惟保先忧心，宵旰廑农功。
玉岑精舍
作者：弘历
朝代：清
体裁：古风

精舍西北最深处，遥而径仄来不屡。每以四面云山降，取途涧道斯一赴。向来策马是所恒，近则肩舆徐问路。更廑仆御跋涉险，已逸忘人劳乃误。至则畅怀实异常，玉岑对我原如故。峰姿林态总静真，底事鬓霜增于素。
玉岑精舍
作者：弘历
朝代：清
体裁：古风

精舍西北隅，以远不数至。兹因至含青，沿谷西行易。精舍对嵚岑，朗洁诚如玉。坐即澄心神，触目惟精粹。计年三咏斯，四壁书胥备。
玉岑精舍
作者：弘历
朝代：清
体裁：古风

精舍西北隅，岩谷幽窈窕。恐劳肩舆人，所以来常少。今朝气爽凉，试一穷其妙。行行历深奇，遇遇皆静好。坐我虚明窗，祺然蕼怀抱。寻思耽此佳，或乖无逸道。五年归政后，斯乃娱吾老。
玉岑精舍
作者：弘历
朝代：清
体裁：七言律诗

西北山居此最深，等閒跋马不常寻。陟高降下斯称便，据榻拈毫率与吟。未可依然为漫语，所欣卓尔寄崇心。促成大笑鸣鞭去，付尔千秋对玉岑。
玉岑精舍
作者：弘历
朝代：清
体裁：七言律诗

西北峰峦益幽迥，三间精舍对嵚嵜。不常到越藏深趣，得少坐因启秘思。涧水未流嫌雨短，岩风才过喜凉随。昨秋题句分明在，今日重看去若驰。
玉岑精舍
作者：弘历
朝代：清
体裁：古风

西北峰益秀，戍削如攒玉。此而弗与居，山灵笑人俗。精舍岂用多，潇洒三间足。可以玩精神，可以供吟瞩。岚霭态无定，风月藏有独。长享佳者谁，应付山中鹿。
玉岑精舍
作者：弘历
朝代：清
体裁：七言律诗

高降卑临理自然，盘中精舍面呈前。视今岁岂殊昨岁，有壮年那辞老年。阶下泉声不妨细，窗间日影任其迁。席无暇煖命舆返，绨几空孤置古编。
玉岑精舍作
作者：弘历
朝代：清
体裁：古风

精舍极西北，欲造罢以懒。今朝乘新凉，不可更需缓。况由降最高，事半功倍显。亭子别云山，轻舆遵石栈。林海泛绿波，峰回疑棹转。济胜有若斯，入深无不款。率欲忘筌蹄，那复言倪筦。
玉岑精舍即事
作者：弘历
朝代：清
体裁：五言律诗

气爽万峰明，秋清果是清。今朝颇意适，西北问山行。石栈乘舆到，玉岑得舍精。隔年复弥月，安可置吟评。
玉岑精舍对晴
作者：弘历
朝代：清
体裁：古风

夜雨达晨云未开，时零时止时浩浩。便教继日知无妨，而心究觉晴为好。逮已颇见其势杀，卓午遂放曦光皦。快雨快晴真足慰，肩舆石径无泥潦。昨朝炎熇忽已忘，乘凉遂与穷窈窕。玉岑精舍极西北，祗曾一至兹再造。峭茜菁葱总如沐，更有山风吹籁巧。最娱视听衣袂寒，蔚蓝天色悬秋昊。对面岩室小沧浪，今日副名诚不小。俯欣有水思濯缨，自取之也义可晓。
玉岑精舍有会
作者：弘历
朝代：清
体裁：五言律诗

亭子诸峰顶，云山四面凭。畅观适可止，就下易于登。精舍憩淳朴，玉岑对绝胜。因之悟万理，有降必由升。
玉岑精舍言怀
作者：弘历
朝代：清
体裁：古风

有升必有降，万事斯一理。适登云山顶，下来精舍此。讵惟畅游兴，即境堪惕已。虽非上理代，亦云小康矣。盈虚消息间，保泰职谁诿。以此不遑宁，可耽佳景美。
玉带桥
作者：弘历
朝代：清
体裁：七言绝句

为饰垂馀是谓绅，白如良玉岂玞珉。腰围试问谁何称，应付其心似水人。
玉带桥
作者：弘历
朝代：清
体裁：五言律诗

新尹原称赵，旧堤遥映苏。石梁横亘路，月户下通湖。带玉何曾带，孤山定不孤。霈酣一夜雨，农务实欣吾。
玉带桥
作者：弘历
朝代：清
体裁：七言绝句

玉河高跨入明湖，春水初生春未都。却是携来江国样，民情江国念肫吾。
玉带桥
作者：弘历
朝代：清
体裁：七言律诗

界湖饮练卧长虹，堤上肩舆路可通。何必留之资印老，偶然同耳藉苏公。玉泉津逮溯洄始，西子春光想像中。耕织图犹近咫尺，勤民意寓豫游丛。
玉带桥
作者：弘历
朝代：清
体裁：七言绝句

长堤虽不姓髯苏，玉带依然桥样摹。荡桨过来忽失笑，笑斯著相学西湖。
玉斗
作者：弘历
朝代：清
体裁：古风

亚父未椎前，谪仙已眼后。芥蒂两不知，谁与辨是否。他山石与磨，精制说宣和。泛索称春酒，朱颜拚半酡。
玉枕
作者：弘历
朝代：清
体裁：五言律诗

素朴独无文，龟兹制出群。何人真截玉，高士可眠云。漫作邯郸想，诚堪翡翠焚。淮南传秘诀，曾以不闻闻。
玉檠
作者：弘历
朝代：清
体裁：五言律诗

林邑品犹重，咸阳制太奢。㸐书欣质朴，习字伴年华。长短何须较，球琳匪所誇。羲经如玩象，大有兆维嘉。
玉水
作者：弘历
朝代：清
体裁：七言绝句

玉水千秋护玉符，丰齐野井各争隅。清流漫叹无南史，纪载皆然独此乎。
玉河
作者：弘历
朝代：清
体裁：七言绝句

玉河五里玉泉接，每以寻源便溯流。伊轧橹声知近远，菜花黄里度红舟。
玉河
作者：弘历
朝代：清
体裁：七言绝句

玉河舟去复舟回，泉弱水微露岸隈。一雨应教诸事美，越难片刻锁眉开。
玉河泛舟·其一
作者：弘历
朝代：清
体裁：七言绝句

玉带桥西放舸舟，新蝉叫树绿阴稠。麦田收毕黍苗起，得趁心间事畅游。
玉河泛舟·其三
作者：弘历
朝代：清
体裁：七言绝句

五里玉泉一水通，乘閒耐可憩烟宫。囧然花木呈明净，兴与昨来迥不同。
玉河泛舟·其二
作者：弘历
朝代：清
体裁：七言绝句

耕织图边画意横，蚕忙已过稻秧生。雨旸虽好新丝贵，遥为勾吴一系情。
玉河泛舟三首·其一
作者：弘历
朝代：清
体裁：七言绝句

静明一水达昆明，桂棹乘流画舫轻。几曲柳塘偏致远，薰黄丝挽淡烟横。
玉河泛舟三首·其三
作者：弘历
朝代：清
体裁：七言绝句

剪湖片刻到东堤，卫士轻舆候已齐。回首玉泉烟树渺，祗看塔影蘸玻瓈。
玉河泛舟三首·其二
作者：弘历
朝代：清
体裁：七言绝句

溶溶春水冻全消，饮练忽过玉带桥。数日山居切问寝，那更逐景恣逍遥。
玉河泛舟归万寿山
作者：弘历
朝代：清
体裁：五言律诗

归舟泛玉河，背指玉山螺。搜景未良久，得诗亦已多。篷延斜岸绿，帆趁顺流波。胜处日方午，馀閒一再过。
玉河泛舟由昆明湖往畅春园恭问皇太后安
作者：弘历
朝代：清
体裁：五言律诗

轻舸顺流下，片时平渡湖。易舆行宛转，前苑到斯须。速进兴居启，欢承恩顾殊。爱同纵资事，惟敬以将愉。
玉河泛舟至万寿山清漪园·其一
作者：弘历
朝代：清
体裁：七言绝句

逍遥佳处戒淹留，数首诗成命返舟。盼捷望霖吟手涩，兹来稍觉兴徐投。
玉河泛舟至万寿山清漪园·其三
作者：弘历
朝代：清
体裁：七言绝句

木舫行行石舫临，碧波一例俯清深。设云动固不如静，未识南华齐物心。
玉河泛舟至万寿山清漪园·其二
作者：弘历
朝代：清
体裁：七言绝句

低处稻田高大田，容容入望绿云连。图过耕织看活画，十日前思未敢然。
玉河泛舟至万寿山石舫作
作者：弘历
朝代：清
体裁：五言律诗

谢雨观嘉穑，寸心略慰吾。小游斯可矣，放意讵宜乎。返棹烟波景，历看耕织图。忽临石舫舣，真假定同殊。
玉河泛舟至昆明湖·其一
作者：弘历
朝代：清
体裁：七言绝句

园内玉泉外玉河，沼林赏已片时多。溯流可命兰舟返，兴欲留馀不欲过。
玉河泛舟至昆明湖·其三
作者：弘历
朝代：清
体裁：七言绝句

舟行岸转莫非图，耕织图看就里殊。稻蔚绿苗蚕上箔，慰心岂为恣游娱。
玉河泛舟至昆明湖·其二
作者：弘历
朝代：清
体裁：七言绝句

峰顶堵波近弗见，远从河里见岧峣。冕旒蔽迩具深意，明辟重华善协尧。
玉河泛舟至昆明湖·其四
作者：弘历
朝代：清
体裁：七言绝句

亘岸长桥玉带横，过桥漭沆入昆明。水波不作日未午，仍趁馀閒问景行。
玉河泛舟至玉泉
作者：弘历
朝代：清
体裁：五言排律

数里烟波渺，一川源委通。便教鸣桂棹，可以达花宫。山色看看近，秋光处处同。点汀芦穗白，照岸蓼花红。水物宛供赏，溪田又卜丰。底缘心不释，西北待成功。
玉河泛舟至玉泉·其一
作者：弘历
朝代：清
体裁：七言绝句

不冻灵源川路连，溶溶新水漾轻涟。缓移画舫过石舫，背触凭参离即禅。
玉河泛舟至玉泉·其一
作者：弘历
朝代：清
体裁：七言绝句

平湖雨后似生潮，山色源头翠不遥。耐可进舟乘润爽，石桥恰过第三条。
玉河泛舟至玉泉·其三
作者：弘历
朝代：清
体裁：七言绝句

玉河之水达玉泉，泉上峰姿亦玉然。方折何曾借攻错，生烟日煖见蓝田。
玉河泛舟至玉泉·其三
作者：弘历
朝代：清
体裁：七言绝句

舟向界湖楼畔维，峰姿峦态雅宜追。芙蓉旧迹寻不得，塔影横云又一时。
玉河泛舟至玉泉·其二
作者：弘历
朝代：清
体裁：七言绝句

柳染轻黄苔著绿，沿堤春色递来徐。碧溪几曲烟宫近，记取行时今岁初。
玉河泛舟至玉泉·其二
作者：弘历
朝代：清
体裁：七言绝句

蜗庐蟹舍学江村，桑叶阴阴曲抱原。诗意画情神会处，疑披合幅阅王孙。
玉河泛舟至玉泉·其四
作者：弘历
朝代：清
体裁：七言绝句

偷閒揽景亦寻题，江砚宣毫侍者赍。绝胜常年凭赏处，稻塍禾垄绿云齐。
玉河泛舟至玉泉山·其一
作者：弘历
朝代：清
体裁：七言绝句

河水一川才涨碧，溪田两岸总回青。老农额手都生慰，那识吾心尚未宁。
玉河泛舟至玉泉山·其三
作者：弘历
朝代：清
体裁：七言绝句

山房水裔复云涯，磁铫筠垆本一家。何必卢仝太酣放，每来消得几杯茶。
玉河泛舟至玉泉山·其二
作者：弘历
朝代：清
体裁：七言绝句

玉泉未到又多时，绿树阴浓砌草蕤。雨洗峰姿饶静趣，窗含水态引清思。
玉河泛舟至石舫登岸
作者：弘历
朝代：清
体裁：古风

顺水轻舟如不行，五里玉河半刻争。山移岸转一篷里，昆明石舫相逢迎。舍彼登此祗跬步，一例飞云异进住。浪花拍舳却无停，翻觉乘流得佳趣。动静名相谁主宾，我亦因之悟匪真。回首玉泉遥若彼，复识匪真无定理。